25 Май 2021 09:27\nNUR-SULTAN. Kazinform – Бугун Қозоғистоннинг барча мактабларида сўнгги қўнғироқ чалиниб ва битирувчилар катта ҳаётга қадам қўяди, деб хабар беради Kazinform мухбири.\nПандемия кетма-кет иккинчи йил мактабларда сўнгги қўнғироқни ўтказиш тартибини ўзгартирди. 2020-2021 ўқув йилида 3 миллион 400 минг бола мактабларда таълим олди. Улар орасида якуний аттестацияга 264 800 дан ортиқ 9-синф битирувчилари ва 154 400 дан ортиқ 11-синф битирувчилари борадилар.\nҚР Таълим ва фан вазирлиги бу йилги сўнгги қўнғироқни уч хил форматда ўтказишга рухсат берди. Мактабгача ва ўрта таълим қўмитаси раиси Майра Мелдебекованинг сўзларига кўра, анъанавий форматдаги сўнгги қўнғироқ асосан 9 ва 11-синф битирувчилари учун ташкил этилади. Бироқ, бошқа синфлар учун умумий чекловлар мавжуд эмас.\nМамлакатдаги эпидемиологик вазият туфайли битирув маросими ҳар бир мактабнинг ҳовлисида ўтказилиши керак. Яъни, аввалгидек, марказий майдонларда тантанали тадбирларни ташкил этиш тақиқланган. Таълим ва фан вазирлиги аттестат топшириш маросимини кечқурун кечга айлантириш йўл қўйилмаслиги ҳақида огоҳлантирди.\nКалит сўзлар: Жамият, ҚР Таълим ва фан вазирлиги,


ҚУРУЛТОЙДАН КЕЙИНГИ МУЛОҲАЗАЛАР - Ўзбекистон овози газетаси\nҚУРУЛТОЙДАН КЕЙИНГИ МУЛОҲАЗАЛАР\nАввал хабар берганимиздек, шу йилнинг 14 октябрь куни Ўзбекистон Халқ демократик партиясининг X қурултойи бўлиб ўтди. Унда партиядан Ўзбекистон Республикаси Президентлигига кўрсатилган номзод ҳамда унинг Сайловолди дастури тасдиқланди. Шунингдек, партия ташкилотлари- нинг сайлов билан боғлиқ ташкилий ва сиёсий вазифалари белгилаб олинди. Бугунги кунда маҳаллий партия ташкилотларида қурултой қарорлари чуқур ўрганилиб, уларда кўзда тутилган чора-тадбирларни самарали амалга ошириш ишлари бошлаб юборилди.\nҚурултойда муҳокама этилган масалалар, тарғибот-ташвиқот ишларини кучайтириш бўйича белгиланган вазифалар, шунингдек, Президентликка номзоднинг Сайловолди дастуридаги устувор йўналишлар ҳамда уларнинг аҳамияти ҳақида депутатлар, партия фаоллари ўз фикр-мулоҳазаларини билдиришмоқда.\nЁқуб УМАРОВ, Олий Мажлис Қонунчилик палатасининг Меҳнат ва ижтимоий масалалар қўмитаси раиси, ЎзХДП фракцияси аъзоси:\n— Сайлов халқнинг хоҳиш-иродаси эркин ифода этиладиган, фуқароларнинг давлат ва жамият бошқарувидаги бевосита иштирокини таъминлайдиган муҳим сиёсий жараёндир.\nМамлакатимизда ўтган давр мобайнида эркин ва адолатли сайловларнинг қонунчилик асосларини шакллантириш ва янада ривожлантириш борасида катта амалий тажриба тўпланди. Бугунги кунга қадар Ўзбекистонда сайлов жараёнларини ҳуқуқий тартибга солувчи ўнга яқин қонунлар, хусусан, «Ўзбекистон Республикаси Президенти сайлови тўғрисида»ги, «Сиёсий партиялар тўғрисида»ги, «Фуқаролар сайлов ҳуқуқларининг кафолатлари тўғрисида»ги, «Ўзбекистон Республикаси Марказий сайлов комиссияси тўғрисида»ги қонунлар қабул қилинди.\nЎтган давр мобайнида Президент сайлови билан боғлиқ қонунчиликка қатор ўзгартиш ва қўшимчалар киритилди. Масалан, бошқа давлатлар, халқаро ташкилотлар ва ҳаракатлардан кузатувчиларга мандатлар бериш тартибига оид, сайловчилар рўйхатини тузишга доир, сайловолди ташвиқоти, уни амалга ошириш шакллари, усуллари ва турларини ҳамда муддатларини аниқ белгилайдиган, Ўзбекистон Республикаси Президентлигига кўрсатилган номзодни қўллаб-қувватлаш мақсадида сиёсий партиялар томонидан йиғиладиган имзо варақаларининг сонини қисқартиришга оид муҳим янги меъёрлар ўз аксини топди. Буларнинг барчаси сиёсий партияларнинг сайлов жараёнларида фаол иштирок этиши учун яратилган қулайликдир.\nФракциямиз аъзолари, маҳаллий Кенгашлардаги партиямиз гуруҳлари аъзолари сайлов кампанияси даврида сайлов қонунчилигига оид тарғибот ишларида фаол иштирок этиши керак, деб ўйлайман. Сайловолди ташвиқот ишларини кучайтиришда партия ташкилотлари ва маҳаллий Кенгашлар депутатлари билан ҳамкорликда тадбирларни юқори савияда ўтказишимиз, бир ёқадан бош чиқариб ҳаракат қилишимиз, партиямиз ғояларини, Президентликка номзод Ҳотамжон Кетмонов Сайловолди дастурида белгиланган масалаларнинг аҳамиятини кенг тушунтиришимиз талаб этилади.\n— Қурултойда билдирилган фикр-мулоҳазалар сайлов кампанияси даврида фаолиятимизни янада самарали ташкил этишда муҳим аҳамиятга эга бўлади, деб ўйлайман.\nТаъкидлаш керакки, партиямиз мамлакатимиз мустақилликка эришганидан буён демократик тамойиллар асосида ўтказиб келинаётган барча сайловларда фаол иштирок этиб келмоқда. Демак, бу борада тажрибамиз етарли. Сайловолди ташвиқот жараёнларида куч ва имкониятларимиздан самарали фойдаланишимиз талаб этилади.\nЯқинда Ўзбекистон ХДП Марказий Кенгаши Ижроия қўмитасининг қарори асосида вилоят кенгашимизда сайлов штабини туздик. Унга энг малакали ходимларимиз ва экспертларимиз жалб қилинди. Сайлов кампаниясининг барча жараёнлари давомида ишни юқори даражада ташкил этиш учун зарур бўладиган шарт-шароитлар яратилди.\nАлбатта, ушбу штаблар партия ташкилотлари, ишончли вакиллар, кузатувчилар ва бошқа фаолларимизга, шунингдек, ўтказиладиган тадбирларга, ташкилий, ахборот-таҳлилий, моддий-техникавий жиҳатдан амалий ёрдам кўрсатиб бориши талаб қилинади.\nЯна бир муҳим жиҳати, сайловда партиямиз томонидан кўрсатилган номзодга сайлов кампаниясини ўтказишда ёрдам бериш, сайловолди тарғиботини олиб бориш, давлат ва жамоат ташкилотлари билан бўладиган муносабатларда номзоднинг манфаатини ҳимоя қилиш, ишончли вакилларни қўллаб-қувватлаш масалаларига алоҳида аҳамият беришимиз зарур.\nПрезидентликка номзоднинг ишончли вакилларини тайинлашда партиямизнинг энг салоҳиятли, обрў-эътиборга эга ва фаол аъзоларини танлашимиз ҳамда уларнинг ўз ваколатларини тўлақонли амалга ошириши учун барча зарур шарт-шароитларни яратиб беришимиз керак.\nТаъкидлаш лозимки, партиямизнинг ушбу жараёндаги асосий кучи минтақавий, маҳаллий ва бошланғич даражадаги партия ташкилотлари, тарғиботчилар ҳисобланади.\nШунингдек, номзодга тушган савол ва бошқа мурожаатларни тезкорлик билан умумлаштириб, фуқароларга ўз вақтида қониқарли жавоб беришда кўмаклашиш минтақавий ва маҳаллий кенгашлар олдида турган муҳим вазифалардан бири, деб ўйлайман.\n— Сайловни юксак савияда, уюшқоқлик билан ўтказишга барчамиз бирдек масъулмиз. Шунинг учун Президент сайлови билан боғлиқ тадбирларда барча даражадаги партия ташкилотлари ва депутатлар фаол иштирок этиши лозим.\nТарғибот жараёнларида партиямиздан Президентликка кўрсатилган номзод — Ҳотамжон Кетмонов Сайловолди дастурининг аҳамиятли томонларини сайловчиларга содда тилда тушунтиришимиз керак, деб ҳисоблайман.\nТаъкидлаш жоизки, номзодимизнинг дастури партиямиз дастурий мақсадлари билан ҳамоҳанг. Номзод ўз дастурида биринчи навбатда аҳоли бандлигини таъминлаш тизимини доимий такомиллаштириб бориш масаласини ўртага ташлаган. Бу бежизга эмас, албатта.\nЧунки ҳар бир давлат ўз иқтисодий салоҳиятини ошириш, халқининг турмуш даражасини юксалтириш ҳақида ўйлайди. Унинг жаҳон ҳамжамиятидаги ўрни, тараққиёти бевосита шунга боғлиқдир.\nШу маънода номзод дастурида ифода этилган ғоялар бугунги долзарб ижтимоий масалаларни ўз ичига олган. Хусусан, дастурда аҳоли бандлигини таъминлаш тизимини доимий равишда такомиллаштириш зарурлиги алоҳида қайд этилган. Унда муносиб иш ҳақи тўланадиган барқарор иш ўринларини таклиф этаётган корхоналарда, хусусан, юқори технологик тармоқ корхоналари, хизмат кўрсатиш ва сервис соҳасида меҳнатга лаёқатли аҳоли бандлигини таъминлаш бўйича саъй-ҳаракатларни фаоллаштириш масаласи илгари сурилган.\nҲаётда кўп кузатганман. Моддий ёрдамга эҳтиёжманд одам тушкун кайфиятда юради. Аста-секин боқимандаликка ўрганиб қолади. Бу жамият барқарорлиги, мамлакат тараққиётига ўз салбий таъсирини ўтказмасдан қолмайди, албатта. Шунинг учун номзод дастурида қайд этилган мазкур таклиф бандлик борасидаги муаммоларни ҳал этиш, ўз ишини йўлга қўйиш истагида юрган юртдошларимизни қўллаб-қувватлашга хизмат қилиши билан аҳамиятли.\n— Мамлакатимиз ҳаётидаги муҳим ижтимоий-сиёсий воқеа — Ўзбекистон Республикаси Президенти сайловига тайёргарлик кўриш ва уни ўтказишда сайловчиларнинг ҳуқуқий маданиятини ошириш масаласи муҳим ўрин тутади. Юртимиз аҳолисининг катта қисмини ёшлар ташкил этади. Шундай экан, улар иштирокида турли тадбирлар, давра суҳбатлари, юзма-юз мулоқотлар ўтказиш, сайлов ҳуқуқининг мазмун-моҳияти, мамлакатимиз келажагини белгилашдаги аҳамиятини тушунтириш долзарб вазифадир.\nБугунги кунда партиямиз сафида 150 мингга яқин йигит-қиз бирлашган. Демак, мазкур сиёсий жараёнда «Истиқбoл» ёшлар қанoти томонидан амалга оширилаётган лойиҳа ва тадбирларни ёшларнинг сиёсий билимларини кучайтиришга йўналтириш мақсадга мувофиқ.\nШунингдек, электоратимизнинг биринчи марта ўз сайлаш ҳуқуқидан фойдаланадиган гуруҳига алоҳида эътибор қаратишимиз лозим бўлади.\nСайловда биринчи марта иштирок этаётган ёшларнинг сайлов қонунчилиги тўғрисидаги тушунчаларини бойитиш, ёшлар ўртасида тарафдорларимиз сафини кенгайтириш, Ўзбекистон ХДП Сайловолди дастури мазмунини ҳаммабоп тарзда тушунтириш талаб этилади. Хусусан, «Менинг биринчи сайловим», «Сайловда фаол иштирок этиш — менинг фуқаролик бурчим» каби лойиҳаларни ўтказишни режалаштираяпмиз. Ёшлар билан ташкил этиладиган тадбирларни узоқ қишлоқ ва туман марказларида ўтказиш янада юқори самара беради, деб ўйлайман.\nЎз навбатида таъкидлаш лозимки, сайлов жараёнларида олиб борадиган тарғибот ишларимиз, нафақат ёшларнинг муҳим сиёсий жараёндаги фаоллигини оширишга, шу билан бирга, партимизнинг ёш хайрихоҳлари сафи кенгайишига хизмат қилади.


МУЗЕЙГЕ БАҒЫШЛАНҒАН ӨМИР – Madeniyat.uz\nҲәр бир инсанның ата-бабаларынан қалған миллий мийрасқа болған ҳәрмети, оның өз Ӯатанына, халқына деген меҳир-муҳаббатынан дәрек береди. әййемги естеликлер биз ушын халқымыздың мәдений ақыл-ойы, бай руӯхыйлығы менен үлкен дөретиӯшилик үлгиси. Ата-бабаларымыздың руӯхый мийрасы, турмыс тәризи, арзыӯ-ойлары, сезимлери көркем өнер ҳәм илим-пәнниң раӯажы жолында нәтийжели үгит-нәсиятлаӯшы оғада қымбатлы қуралларынан бири — музейлер есапланады. Өйткени, музейлер халқымыздың тарийхый, илимий, руӯхый әҳмийетке ийе болған байлықларын жыйнаӯ, оларды сақлаӯ, үйрениӯ, дүньяға танытыӯда хызмет ететуғын теңи жоқ қурал.\nБүгин биз мине усындай муқаддес дәргайда халқымыздың тарийхы менен мәдениятының ошағы болған Қарақалпақстан Республикасы тарийхы ҳәм мәденияты мәмлекетлик музейине басшылық етип, отыз еки жылдан берли усы салада жемисли мийнет етип, быйыл өзиниң елиӯинши бәхәрин қарсы алып атырған тәжирийбели тараӯ хызметкери Венера Матекеева ҳаққында сөз етпектемиз.\nВенера Матекеева 1969-жылы 2-ноябрьде Нөкис қаласында туӯылады. Шаңарақта Жүсип аға менен Айпарша апаның бесинши — генже перзенти болып камалға келеди. Балалығынан тарийхқа қызығатуғын, оқыӯға деген умтылысы жоқары болып өседи.\n—Мектепте оқып жүргенимизде тез-тез музейге барып туратуғын еди. Музейдеги экспонатлар менен таныстырып жүретуғын экскурсоводлар, ол жердеги тарийхый буйымлар мениң бала жүрегимде усы тараӯға деген меҳир-муҳаббат туйғыларын оятты, —дейди Венера апа биз бенен сәӯбетте. Шынында да, музейлердеги бийбаҳа миллий мийраслар, көздиң жаӯын алатуғын миллий либаслар, бир-биринен әжайып картиналар, мүсинлер, қулласы, ондағы барлық экспонатлар кимниң болса да ҳәӯесин арттырып, қызықсындырады.\n1987-жылы орта мектепти табыслы тамамлаған қаҳарманымыз сол жылы Қарақалпақстан Республикасы И.В.Савицкий атындағы мәмлекетлик көркем өнер музейине жумысқа орналасады. Бул жерде ол өзи ҳәӯес еткен экскурсовод болып ислейди.\n—Жумыс баслағанымда көбирек қыйналдым. Өйткени, ҳәр бир кәсиптиң өзине жараса машақаты бар. Усы тараӯдың бүгингидей тәжирийбели хызметкери болып жетилисиӯимде болса устазларым: М.Бабаназарова, А.Пирназарова, А.Худайбергенов, С.Нурабуллаева, Ш.Пахратдинова, Ш.Пайзуллаевалардың мийнетлери айрықша. Олардан ҳәмийше миннетдарман, — дейди Венера апа.\n«Устазы жақсының, устамы жақсы» — дегениндей, бүгин қаҳарманымыз өз кәсибиниң жетик маманы болып жетилисти. 1993—2009-жыллары бурынғы Қарақалпақ мәмлекетлик Үлкетаныӯ музейинде мийнет етти. 1994-жылдан ҳәзирги Өзбекстан мәмлекетлик көркем өнер ҳәм мәденият институтының көркем өнертаныӯ факультетинде сырттан билим алды. Көп жыллар усы музейде үлкен илимий хызметкер, директордың илимий ислер бойынша орынбасары болып табыслы хызмет етти. 2009—2010-жылларда Қарақалпақстан Республикасы Мәденият ҳәм спорт ислери министрлигиниң академиялық ҳәм халық көркем өнер жәмәәтлери басқармасына басшылық еткен болса, 2010—2016-жыллары бурынғы Қарақалпақ мәмлекетлик Даңқ музейиниң бас сақлаӯшысы болып минсиз хызмет атқарды. Музей тараӯында көп жыллық тәжирийбеге ийе Венера Матекеева 2016-жылдан баслап Қарақалпақстан Республикасы тарийхы ҳәм мәденияты мәмлекетлик музейине (бурынғы Үлкетаныӯ музейи) басшылық етип киятыр.\n— «Қайсы бир халықтың турмыс дәрежесин билмекши болсаңыз, сол елдиң базарына барып көриң», —дейди даналарымыз. Соныңдай қайсы халықтың өтмиши, миллий қәдириятларын үйренбекши болған адам оның тарийхый орынлары, китапханалары менен бирге, әлбетте, музейлерин барып көриӯге тырысады. Себеби, музей — миллет ғәзийнеси. Ондағы ҳәр бир буйым, экспонат сол халықтың өтмишинен сөз етиӯши жанлы буйым десем қәтелеспеймен. Отыз еки жылдан берли усы тараӯда ислеп халқымыздың бийбаҳа ғәзийнесин үйренип киятырман. Ҳәр жылы Ташкент қаласы ҳәм басқа да орынларда өткерилетуғын көргизбелерге қатнасып киятырмыз. Музейде ислеген ҳәр бир адам көриӯшилерге сол жердеги қәлеген экспонат ҳаққында мағлыӯмат бере алыӯы керек. !сиресе, ҳәр бир музей хызметкериниң алдында музейдеги барлық буйымларды зыянсыз сақлаӯ, оларды сап ҳалында келешек әӯладқа жеткерип бериӯдей жуӯапкерли ӯазыйпа турады. Биз, усындай жуӯапкершиликти сезинген ҳалда бар күш-жигеримиз бенен халқымыз тарийхын қәстерлеп сақлаӯға ҳәрекет етемиз,—здейди Венера апа сәӯбетимиз барысында.\nҒәрезсизлик шарапаты менен бизиң тарийхымызға, қәдириятларымызға айрықша итибар қаратылып, бул ислер нәтийжели әмелге асырылып келинбекте. Әсиресе, миллий мийрасларды сақлаӯ, қәдирлеп-қәстерлеӯ, үйренип изертлеӯ, оларды кең жәмийетшиликке үгит-нәсиятлаӯ жумысларын алып барып атырған музейлерге үлкен дыққат аӯдарылмақта.\nҚаҳарманымыз басшылық етип киятырған Қарақалпақстан Республикасы тарийхы ҳәм мәденияты мәмлекетлик музейи Орайлық Азиядағы ең ески илимий-ағартыӯ мәкемелериниң бири болып, ол ең дәслеп Қарақалпақстанның биринши пайтахты Төрткүл қаласында 1929-жылы бир неше онлаған экспонат пенен өз жумысын баслаған. 1932-жылы республикамыз пайтахтының Төрткүлден Нөкис қаласына көширилиӯине байланыслы музей жаңа орайға көшириледи. Бул музейдиң ашылыӯында оның дәслепки шөлкемлестириӯшилери: Н.А.Баскаков, Н.В.Торчинская, фольклоршы алым Қаллы Айымбетовлардың басшылығында музейимиз кең журтшылыққа танылды. «әрезсизлигимиздиң 28 жыллық байрамы қарсаңында музей имараты жаңадан қурылып, пайдаланыӯға тапсырылды. Бул болса, пүткил музей жәмәәтин шексиз қуӯанышқа бөледи. Халық мәдениятының ажыралмас бир бөлеги болып, музей ҳәм онда топланған мийраслар халықтың өзгешелигин көрсетиӯде жоқары дәрежеде хызмет атқарды. Бүгинги күни заманагөй үскенелер менен тәмийинленип, көпшиликтиң дыққатын өзине тартып атырған бул жерде 80 мыңнан аслам экспонат бар. Өткен жылы бул музейдиң филиаллары болған Мойнақ районындағы Экология музейи жаңа имаратта жумыс баслаған болса, жақында бул жерде Арал теңизи тарийхы музейи жаңадан қурылып пайдаланыӯға тапсырылды. Ал, Елликқала районындағы тарийх ҳәм археология музейи де нәтийжели жумыс алып бармақта.\n—Ҳәр жылы музейимизге көплеген туристлер келип, елимиз тарийхының бийбаҳа үлгилери менен танысып кетеди. Қалаберди бүгин биз музейимизди жәҳән талабына сай заманагөй музей дәрежесине жеткериӯ ушын жумыслар алып бармақтамыз. Бунда, әлбетте, бул жерде ислеӯши ҳәр бир музей хызметкериниң үлеси бар. Келешекте музейимизди дүнья жүзине танытып, жәҳән халықларын бай тарийхымыз бенен таныстырыӯ баслы мақсетимиз,—дейди музей басшысы.\nБүгин өзи де устаз дәрежесине жетип, тынып-тыншымайтуғын қаҳарманымыз тәжирийбели басшы болыӯ менен бирге жақсы кәсиплес, устазларының мақтанышлы шәкирти, шәкиртлериниң болса сүйикли устазы. Тараӯдың пидайы хызметкери болыӯ менен бирге жәмийетте белсенди ҳаял, ең баслысы шаңарағының уйтқысы, перзентлерине меҳрийбан ана, сүйикли қостар. Өмирлик жолдасы Фархат аға менен үш улды тәрбиялап, олардан ақлық сүйип отырған қәдирли кемпир апа.\nЗымырап өтип атырған ӯақыт бизди ҳәр демде гөзлеген мәнзилимизге қарай жетелеп бармақта. Өз кәсибин жанындай сүйип, бар меҳир-муҳаббаты, ықласы менен оның раӯажланыӯы жолында хызмет етип киятырған Венера Матекеева быйыл жақынларының қушағында елиӯинши бәҳәрин қарсы алмақта. Тойхат орнындағы мақаламызға ноқат қояр алдынан биз қаҳарманымызды юбилей жасы менен қутлықлап, машақатлы ҳәм мақтанышлы жумысларында табыслар тилеймиз.


Ўзбекистонда аёл киши ҳоким бўлди, янгилик билан Саида Мирзиёева ҳам бўлишди - янги Ўзбекистон ва Мирзиёев - O'zbekiston - BBC News O'zbek\nЎзбекистонда аёл киши ҳоким бўлди, янгилик билан Саида Мирзиёева ҳам бўлишди - янги Ўзбекистон ва Мирзиёев - O'zbekiston\nСурат манбаси, facebook/official\nЎзбекистонда аёл киши ҳоким бўлди, янгилик билан Саида Мирзиёева ҳам бўлишди - аёллар энди "қўрқмаса бўлади"ми? - янги тайинлов Ўзбекистон Президенти тўнғич қизининг юқори минбардан туриб айтган ана шу сўзларидан кун ўтиб, амалга ошди.\nДилфўза Уралова ҳозирча Ўзбекистонда амалдаги ягона аёл ҳокимга айланди.\nУ Боёвут тумани ҳокими этиб тайинланди.\nДилфўза Уралова бунгача Сирдарё вилояти ҳокимининг ўринбосари, хотин-қизлар қўмитаси раиси лавозимида ишлаб келган.\nАммо мустақил Ўзбекистон тарихида аёл кишининг бир вилоят ҳокими этиб тайинлангани ҳалича кўзга ташланмаган.\nМустақил Ўзбекистон тарихида хотин-қизлар эришган энг юқори мақом ҳозирча ҳукумат вазири ва Сенат раислигидан нарига ўтмаган.\nСаида Мирзиёеванинг бу сўзлари эса, кеча, душанба куни Дубайда поёнига етган Бутунжаҳон аёллар форуми чоғида янграган.\nФорумнинг илк кунида чиқиш қилган Саида Мирзиёева, "энди улар(ўзбек, ўзбекистонлик аёллар - таҳр.)нинг гавдаларини тик тутишлари ва барча жабҳада ўз қобилиятларини қўрқув ва чекловларсиз кўрсатиш вақти келди", деб айтган.\nИкки кунлик халқаро форумда Ўзбекистонни, ўзбекистонлик аёлларни Саида Мирзиёева намоён этган.\nСаида Мирзиёева ҳозир Ўзбекистон Миллий масс-медиани қўллаб-қувватлаш ва ривожлантириш жамоат фонди Васийлик кенгаши раиси ўринбосари бўлади.\nБундан ташқари, яна Ўзбекистонда гендер тенгликни таъминлаш комиссияси аъзоси ҳам саналади.\nСаида Мирзиёева "қўрқув" ва "чекловларсиз", деркан, айнан нималарни назарда тутганини очиқламаган.\nЎзбекистон минтақада аҳолиси энг катта сондаги давлат бўлади.\nРасмий ҳисоб-китобда бу соннинг бугун қарийб 34 миллионга етиши кўрилади.\nЎзбекистон аҳолисининг ярмига яқинини айнан хотин-қизлар ташкил этади.\nАммо хотин-қизлар масаласи ҳали-ҳануз Ўзбекистонда шахсан Президентнинг ўзи эътибор қаратишга мажбур бўлаётган, давлат сиёсати даражасига қадар кўтараётган масала бўлади.\nАёллар аксариятининг ижтимоий, иқтисодий, сиёсий ва ҳуқуқий аҳволи ҳамон бирламчи эътиборталаб мавзулардан бирилигича қолаётгани кўрилади.\nМардикорчилик билан шуғулланиш, ўз танасини сотишга мажбур, четда меҳнат муҳожирлигида банд ёки ноқонуний одам савдоси қурбонига айланаётган хотин-қизларнинг сони ҳатто бугун ҳам озчиликни ташкил этмайди.\nШавкат Мирзиёев ўзининг бошқаруви билан кечган саноқли йилнинг ўзида хотин-қизлар ҳуқуқларини ҳар томонлама ҳимоя қилиш, қўллаб-қувватлаш, мамлакатда гендер тенгликни таъминлаш учун салмоқли ишларга қўл урган.\nМустақил Ўзбекистон тарихида бўлмаган қонунлар қабул қилинган, фармонлар чиқарилган, қўмиталар, фондлар ташкил қилинган.\nАёл киши айнан Президент Мирзиёев таклифи билан Ўзбекистон Олий мажлис Сенати раиси этиб сайланган. Бунақаси ҳам мамлакат тарихида кузатилмаган.\nСаида Мирзиёева бугун ўзбек аёлларининг мисли кўрилмаган тараққиётга эришганликларини эътироф этаркан, "аммо янги таҳдидларга ҳам дуч келаётганлик"ларини айтган.\n"Ушбу жараёнларнинг олд қаторида турган аёллар қишлоқ жойларида ресруслар етишмаслигидан азият чекмоқда ва шаҳарларда ишлаш орқали оилавий мажбуриятини бажаришга ҳаракат қилиб, азобланаётгани"ни ҳам шахсан ўзи эътироф этган.\nЎзбекистон аҳолисининг аксарияти эса, йилларки, ишсизлик ва ночорлик чуқур илдиз отган чекка қишлоқ ҳудудларида истиқомат қилади.\nШундай экан, "энди ўзбекистонлик аёлларнинг гавдаларини тик тутишлари ва барча жабҳада ўз қобилиятларини қўрқув ва чекловларсиз кўрсатишларининг вақти келди"ми?\nБи-би-си Ўзбек хизмати худди шундай савол билан ўзбекистонлик турли тоифа хотин-қизларга мурожаат қилди:\nЗарнигор Омониллаева, юрист, Москва\nҲақиқатдан ҳам давлат ва жамият бошқарувида аёлларнинг фаоллиги жамият томонидан яхши қабул қилинаётганини кўриш мумкин. Вазир лавозимида аёл кишининг фаолият юритиши ва янги ҳукумат таркибида ҳам ўз лавозимини сақлаб қолиши, Сирдарёда аёл кишининг туман ҳокими сифатида тайинланиши ёки Сенатдаги аёлларнинг фаоллигига жамиятнинг илиқ муносабати гапимизнинг ёрқин исботи бўла олади. Агар, ҳозир Ўзбекистонга қайтиб, яшайдиган бўлсам, ўз йўлимни топиб, қобилиятимдан фойдаланишга эриша олардим . Бунга шубҳам йўқ. Лекин бундай ишончга келишим учун хорижда таҳсил олиб, тажриба орттиришимга тўғри келди. Лекин бу дегани аёлларнинг муаммоларига ечим топилаяпти ёки уларнинг масалаларига етарлича эътибор қаратилаяпти, дегани эмас. Ўз уйини бир қўлида болта ва бошқа қўлида президент расмини ушлаб ҳимоя қилишга мажбур бўлган аёлни эслайлик ёки оиладаги зўравонлик қурбонларига айланаётган аёлларни санайлик. Аёллар ўз қобилиятларини эркин ва кенг кўламли равишда намоён қилиб, жамиятнинг ижтимоий ва сиёсий ҳаётида тўлақонли қатнашиши учун уларнинг фундаментал эҳтиёжлари ва шароитлари таъминланган бўлиши керак. Фундаментал эҳтиёж деганда уй-жой, оила аъзоларининг моддий таъминоти, саломатлик, таълим каби нарсалар тушунилади. Мана шундай фундаментал эҳтиёжлар қондирилганда, яъни аёл кишининг яшайдиган уйи, ейдиган нони, ишлайдиган саломатлиги ва меҳнат қилишини кафолатловчи сифатли таълими бўлса, кейингина қобилиятларини намоён қилишга, ҳуқуқларининг таъминланишига, оилавий ва бошқа жойидаги зўравонликларга қарши курашишга имкони ва кучли истаги бўлади. Хорижда, хусусан, Россияда уй тозаловчиси бўлиб ишлаётган олий маълумотли ва узоқ йиллик тажрибаси бор ўқитувчиларни биламан. Тиббиёт ҳодимлари сифатида кўникма ва малакаси бор аёллар ошхоналарда идиш юваётганига, пол артаётганига гувоҳман. Нима учун? Қобилиятларининг кўрсатиш истаги йўқлиги учун эмас, шунчаки биргина қобилият ортидан уй-рўзғорларига етказа олишмаётгани учун олий маълумотли, нуфузли ишини ташлаб, пол артишга, бировнинг уйини тозалашга рози бўлишаяпти. Оиласини, фарзандини, эртанги куни учун ҳозир ҳаракат қилиши кераклигини англагани учун қобилиятини, ғурурини ва керак бўлса орини йиғиштириб қўйиб, фарзандларини, оиласини ўйлагани учун, шунга мажбур бўлишаяпти. Албатта, аёлларнинг ўрнини фаоллигини қўллаб-қувватлаш керак. Лекин самарали равишда. Бунинг учун биринчи навбатда аёлларнинг эҳтиёжлари билан ҳисоблашиш, муаммоларини тан олиш ва ечимга давлат миқёсида эътибор қаратиш муҳим.\nЗайнаб Муҳаммад Дўст, мустақил тадқиқодчи, Лондон\nМенимча, имкониятларимиз ҳали чекланган. Бу борада вазият у қадар ўзгармаган. Шунга қараб, ҳаракат ҳам қилиш керак. Биласиз, ҳозир 2020 йилдамиз. Лекин, менимча, Ўзбекистонда ҳалигача гендер тенглик, деган нарса йўқ. Ҳа, агар, қонунларимизга қарасак, бор. Бошқа мусулмон мамлакатларига қараганда, қонунларимиз анча яхши. Лекин амалиётда бошқа аҳвол. Масалан, оилавий зўравонлик, деган нарса бор, биласиз. Айрим ҳолларда бу, ҳатто, одатий ҳол, деб ҳам билинади. Буни тўхтатиш керак. Бунга тизимли ёндашув керак. Буни қандай қилишнинг ўзи алоҳида бир муаммо. Бу анъаналарга ҳам боғлиқ. Аммо бунинг иқтисодий сабаблари ҳам бор. Яъни, иқтисодиётимиз қанча паст бўлса, гендер тенглик даражаси ҳам шунга яраша бўлади. Бу ўринда жуда кўп омиллар бир-бирига боғланиб кетган. Ижтимоий муаммолар ҳар доим иқтисодиёт ва сиёсат билан боғлиқ бўлган. Булар барчаси тўлиқ назарга олиниб, мазкур муаммо стратегик бир равишда ҳал қилиниши керак. Мен реалистман. Агар, Ўзбекистонга қарасак, аёлларимизга қийин. Албатта, ишлайдиган, ўқимишли, муваффақиятли ва фаол аёлларимиз бор - буни ҳам эсдан чиқариш керак эмас, аммо булар кўпчилик эмас. Юқори лавозимларда, раҳбарликда ва умуман олий малака талаб қилувчи ишларда ишлайдиган аёллар кўп эмас. Кўпчилик кам тўланадиган ишларда, ярим ставкада ёки уй бекаси сифатида бепул ишлашади. Айрим ҳолларда аёлларнинг оила масалалари ечимида овозлари ҳам кучли эмас. Гендер тенгсизлиги бўлганидан кейин, албатта, аёллар қийналади. Бу ҳамма нарсада кўринади. Бунга барҳам бериш учун кўпроқ ахборот керак. Жамиятнинг онгини ўзгартириш лозим. Мамлакат аҳолисининг ярмидан кўпроғи бўлган хотин-қизлар агар ишласа, бахтли бўлса, пул кўрса, ривожланиш ва тараққиётимиз учун фақат фақат ижобий бир омил бўлади. Совет даврида "Аёл ҳам инсон", деган шиорлар бор эди - шу каби гендер стереотиплардан озод бўлайлик. Уларни йўқотиш учун кўп нарса қилиниши керак. Хайрият, биз 2019 йилда зўравонликка қарши қонунни қабул қилдик. Бу яхши. Энди уни амалга оширадиган мукаммал механизмларни ҳам яратиш керак. Бу учун қонун устуворлиги ва гендер ҳақида тўғри тушунчалар керак. Ижтимоий тармоқлар ва оммавий ахборот воситалари орқали Ўзбекистондаги қизларни ва аёлларни қўллаб-қувватлашга, уларни ўз орзу ва ниятларига етиш ҳамда ҳуқуқларини ҳимоя қилишга кўпроқ чақиришимиз лозим, деб ўйлайман. Эркакларни ва аёлларни ҳам бунга жалб этиш керак - аёллар ҳам ўз ҳуқуқларини билиб ҳаракат қилишлари керак.\nҲафиза Бўронова, гендер тенглик масалалари бўйича эксперт, Лондон\nБизда аёлларга нисбатан давлат ёки қанақадир бир бошқарув, менежмент томонидан чекловлар йўқ. Ўзбекистонда эканимда, шахсан ўзим ҳам буни ҳеч қачон ҳис қилмаганман. Лекин бизнинг муаммомиз - аёлларга нисбатан иккинчи даражали қарашнинг мавжудлиги. Асосий нарса - бизда аёлларга болаликдан, ёшликдан эркакларга яратилганидек имконият яратилмайди. Уларни тарбия қилаётган пайтда аёлларга кўп чекловлар қўйилади. Сен аёлсан, сен шу касбни танлашинг керак, деб. Яъни, қанақадир муайян касбни танлашинг керак - "Сенинг касбинг ўқитувчилик, сенинг касбинг оналик, сенинг касбинг оиланг, сен яхши келин бўлишинг керак", деб ўстирилади. Мана шу нарса бизнинг маълум бир ёшга етиб, ўзимизни жамиятга ташвиқ қилаётган пайтимизда бизга жудаям халақит беради. Албатта, бунинг яхши томонлари ҳам бор. Лекин, ўзимнинг шахсий тажрибамдан келиб чиқиб айтадиган бўлсам, буларнинг барчаси жамиятда ўзимни намоён этиш, бахтли яшаш, ўзимни аёл, тўлақонли индивид сифатида кўришим учун халақит берган. Ўша урф-одатлар, қарашларнинг таъсири натижасида аёлларга жамиятда иккинчи даражали, эркаклардан кўра паст, деган қараш мавжуд. Мана шу мавжудлик олди олинса, аёл кимнингдир хасми, аёлларда эркакларга қараганда камроқ имконият бўлиши керак, деган тушунчага чек қўйилса, менимча, Ўзбекистонда гендер тенглик масаласида муваффақиятга эришилади.\nДилором Исҳоқова, шоира, мухолифат фаоли, Тошкент\nАлбатта имконли. Албатта имконияти бор. Лаёқати бор, иқтидорли бир аёл истаган ишида ўзини кўрсатиши мумкин. Лаёқатига яраша истаган ишини ривожлантириши мумкин. Фақатгина бир нарса бор - ана шу аёл бирданига мухолифатда бўлса, албатта, у ҳеч нарса қила олмайди. Унинг лаёқати билан, унинг иқтидори билан ҳеч кимнинг иши бўлмай қолади. Аёлмиди, эркакмиди, истаган жойда ўзининг қобилиятини кўрсатиш, дейлик у бизнесмен бўлса, ўзининг бизнесини ривожлантириш - ҳамма нарсага имкон бор. Аммо ана шу ҳамма нарсанинг битта шарти бор - у мухолифатда бўлмаслиги керак, мухолиф фикр билдирмаслиги керак. Қарши фикр билдирмаслиги керак. Ана шундагина унинг ишлари мана шу жуда баланд минбардан туриб, жуда баланд гапирилган гапга жавоб бера олади. Айнан шундай бўлади. Аммо, барибир, бундан хурсанд бўлишимиз керак. Чунки ҳамма ҳам мухолифатчи бўлишни истамайди. Ҳозирги кунда Ўзбекистонда оддий инсонлар, оддий аёллар ўзининг истаган ниятларига етиши, ўзининг иқтидорини кўрсатиши, шунга яраша бир ишлар қилиши учун имконият бор. Бу ҳеч бир муболағасиз айтилган бир гап. Бу шунчаки қуп-қуруқ, баландпарвоз гап эмас. Лекин бунинг ана шу шарти бор.\nСаида Мирзиёеванинг Дубайда юқори минбардан туриб баён қилишича эса, "ўзбек аёлларининг ҳам дунёга айтар сўзи бор".\n"Улар инсониятнинг иқтисодий ва маданий тараққиётига салмоқли ҳисса қўша олишларига ишончи комил".\nДубайдаги бутунжаҳон форумда АҚШ Президентининг маслаҳатчиси ва қизи Иванка Трамп, Британия собиқ Бош вазири Тереза Мей, Халқаро Валюта жамғармаси ижрочи директори Кристалина Георгиевалар каби таниқли шахсиятлар ҳам иштирок этишган.\nИжтимоий мулоқот тармоқларида форумдан имконли бўлган тасвир ва хабарлардан кўрилиб, англашилишича, Саида Мирзиёева форум арафасида ҳам Иванка Трамп ва ҳам Кристина Георгиевалар билан шахсан кўришган. Ўзаро фикр алмашган.\nСаида Мирзиёева қатор казолардан ташқари, Дубай амири билан ҳам шахсан кўришган.\nЎзининг ижтимоий тармоқлардаги расмий акаунтларида амирга таклиф учун ўз миннатдорчилигини ҳам билдирган.\nСаида Мирзиёева АҚШ Президентининг маслаҳатчиси ва қизи билан шахсан учрашиб, юзма-юз мулоқот қилган ўзбекистонлик биринчи аёл бўлади.\nЯнги Ўзбекистон раҳбарияти ва янги АҚШ маъмурияти бугун янгича стратегик шериклар саналишади.\nБутунжаҳон аёллар форумида дунёнинг юзга яқин давлати ва қатор халқаро нуфузли ташкилотлардан минглаб вакиллар иштирок этишган.\nЎзбекистон, сиёсат: Комил Алламжонов ва Саида Мирзиёева лавозимларидан кетдилар O'zbekiston


Аниқ йўлини белгилаб оламиз\nҚР Президенти Қасим-Жўмарт Тўқаев барча мулоҳазаларни ақл тарозисига обдон солгандан сўнггина сайлов тўғрисидаги қарорга келгани бежиз эмас. Биринчи навбатда Элбоши билан маслаҳатлашиб, Парламент палаталари раҳбарлари, Бош вазир ҳамда Конституциявий кенгаш раисининг мулоҳазалари билан ўртоқлашди. Етакчи сиёсий партияларнинг раҳбарлари билан учрашди. Бу қарор барча сиёсий жараёнлардан сўнг амалга ошганига шубҳа йўқ.\nАввало, сайловлар ҳокимиятни топшириш жараёнини ҳар томонлама пухталаб, мукаммаллаштиради. Бу дегани, мамлакатнинг асосий ижтимоий-сиёсий кучларининг мулоҳазаларидан келиб чиққан қадам. Ишончим комилки, сайловлар туфайли шубҳалар тарқалиб, йўналишимизнинг аниқ йўлини белгилаб оламиз. Бу масалага эса Президентимизнинг қарори нуқта қўяди.\nШарипбек ЖАМАЛБЕКОВ, Туркистон вилояти фуқаролик альянсининг раиси, вилоят маслаҳати депутати, 2019-04-09, 16:53 278


Дарсликлар билан шуғулланадиган бутун бошли институт тузилади — Minbar\nДарсликлар билан шуғулланадиган бутун бошли институт тузилади\n8 июн 18:20 1 дақиқада ўқийсиз Ё ҳаёт, ё мамот\nДарсликларнинг сифатини ошириш мақсадида Халқ таълими вазирлиги ҳузурида Дарсликлар илмий-тадқиқот институти ташкил этилади.\nДарсликлар билан шуғулланадиган бутун бошли институтни тузиш мактаб дарсликлари соҳасида содир бўлаётган "кичик инқилоб"нинг мантиқий давомидир. Халқ таълими тизимида дарсликлар муаммоси энг оғриқли нуқталардан бири ҳисобланади. Мустақиллик даврида яратилган дарсликларда турли қўпол хатолар кўпайиб кетган. Аксарият дарсликлар маънан эскирган бўлиб, ўқувчиларда таҳлил қилиш, билимларни мустақил ўзлаштириш, амалиётда қўлланадиган ҳаётий малака ва кўникмаларни шакллантирмайди.\nБу муаммоларни ҳал этиш мақсадида ХТВ аввалроқ мактабларда муқобил дарсликлардан ҳам таълим беришга рухсат берган эди. Шунингдек, вазирлик Хон академияси электрон платформасини ўзбек тилига мослаштириш ва келгусида уни мактабларда оммалаштиришни режалаштираяпти.\nЭнди эса ХТВ мазкур тизимни тубдан такомиллаштиришни таклиф этмоқда.\nХТВга кўра Дарсликлар институти мактаб ва мактабдан ташқари таълим соҳасидаги дарсликлар ва ўқув-методик мажмуаларни ўрганиш, яратиш ҳамда уларни таълим тизимида қўллаш бўйича хулоса берувчи ягона илмий-тадқиқот муассасаси бўлади.\nИнститут илмий асосланган янги авлод дарсликларини ишлаб чиқиш бўйича илмий тадқиқотлар олиб боради.\nШу билан бирга, институт болаларнинг турли ёш гуруҳи, психологик ўзига хослигини эътиборга олган ҳолда янги авлод дарсликлари, ўқув-методик мажмуалар, шунингдек, таълимий ахборот воситаларини такомиллаштиришда хорижий тажрибани ўрганади, ёш олимларнинг стажировкаларини ташкил этади.\nИнститутда ёш муаллифлар мактаби ҳам яратилади.


27 май 2020, Тошкент вақти: 14:27\nҚариндошлар ҳужжатларидан нусха талаб қилиш аҳоли устидан назоратни янада кучайтириш усули сифатида баҳоланмоқда.\nСамарқанд вилоятида тиббиёт ходимларидан яқинлари: турмуш ўртоғи, болалари, ота-онаси, ака-ука, опа-сингилларининг паспортлари нусхасини олиб келиш ва кадрлар бўлимига топшириш талаб қилинмоқда.\nОзодлик радиоси вилоятнинг Тойлоқ туманидаги шифокорлардан биридан олган маълумотга қараганда, тиббиёт ходимларига бунинг сабаблари тушунтирилмаган, бу ҳақда ким буйруқ бергани айтилмаган.\nСамарқанд вилоят тиббиёт тизимида ишловчи расмийлардан бири бу маълумотни тасдиқлади, лекин нега бундай талаб қўйилаётгани сабабларини билмаслигини айтди.\nАйни пайтда бундай ҳолат «Ўзбекистон темир йўллари» ширкатининг Бекобод станциясида ҳам юз бермоқда.\nСтанциянинг матбуотга гапириш ваколатига эга бўлмагани учун исми сир қолишини илтимос қилган расмийсига кўра, бундай тадбир гўёки «Ягона миллий меҳнат тизими”ни яратиш мақсадида ўтказилмоқда. “Аслида эса бундан мақсад одамлар устидан назоратни кучайтиришдир”, деб айтди расмий.\n"Қариндошларимиз ҳужжатларининг нусхалари нега ва кимга кераклиги айтилмаяпти"\n“Бир неча кун олдин мен ишлайдиган кўп тармоқли поликлиникада йиғилиш ўтказилиб, барча ходимлардан турмуш ўртоғи, бола-чақаси, ота-онаси, ака-ука, опа-сингилларининг паспортлари нусхасини олиб келиш талаб қилинди. Бу нима учун кераклигини, ким томонидан бунга буйруқ берилганини айтишмади. Лекин “Бу мажбурий, олиб келмаганларга интизомий жазо чоралари кўрамиз”, деб айтишди”, деб маълум қилди Озодликка Самарқанд вилоят Тойлоқ туманидаги шифокорлардан бири 6 февраль куни.\nСамарқанд вилоят соғлиқни сақлаш тизимидаги масъул лавозимдаги расмийлардан бири ўз исмини айтмаслик шарти билан тиббиёт ходимларидан яқинларининг паспорт нусхалари йиғилаётганини тасдиқлади:\n“Ҳа, яқинларимизнинг паспорт нусхаларини олиб келиш талаб қилинаяпти. Масалан, биздаги ходимлардан бири бошқа вилоятдан келин бўлиб тушган Самарқандга. У ҳам дам олиш кунлари ота-онасининг уйига бориб, ота-онасиинг, ака-ука ва опа-сингилларининг паспорт нусхаларини олиб келиши шартлиги айтилди. Аммо бу буйруқ қаердан берилди, ким имзо чекди унга, бу буйруқ ёзмами ёки оғзакими деган саволларга жавоб йўқ. Сўрасак, юқорининг буйруғи дейди, тамом”, деди масъул.\nМазкур тасдиқ ортидан Озодлик мухбири бу воқеа юзасидан батафсил маълумот олиш мақсадида Соғлиқни сақлаш вазирлиги билан боғланди. Бироқ вазирлик матбуот хизмати бу борада ҳеч қандай ахборотга эга эмаслигини айтиб, маълумот олиш учун кун давомида телефонлар гўшакларини кўтармаган Самарқанд вилоят соғлиқни сақлаш бошқармасига мурожаат қилишимиз кераклигини айтди.\nТемир йўлчилардан ҳам "қариндошлар копиясини зудликда тақдим этиш" талаб этилди\nМавзуни ўрганиш жараёнида бундай ҳолат «Ўзбекистон темир йўллари» ширкатининг Бекобод станциясида ҳам юз бераётгани аниқланди. Бекободлик темир йўлчилардан бирининг айтишича, 5 февраль куни станцияда йиғилиш ўтказилиб, бошлиқлар ҳар бир темир йўлчидан яқинларининг паспорт нусхаларини 15 февралгача топширишни талаб қилган.\n“Бизга бу мажбурий эканини, бу мажбуриятни бажармаган темир йўлчилар интизомий жазоланишини айтишди”, деди темир йўлчилардан бири.\nСтанциянинг матбуотга гапириш ваколатига эга бўлмагани учун исми сир қолишини илтимос қилган расмийси бу маълумотни тасдиқлади ва Озодлик радиосига йиғилишда ҳар бир темир йўлчига тарқатилган эълон матнини тақдим этди. Қуйида эълон матни таҳрирсиз келтирилмоқда:\n05.12.2019 йилдаги Ўзбекистон Республикаси Вазирлар Маҳкамасининг “Ягона миллий меҳнат тизим” (Единая национальная система труда)нинг фармойиши тўғрисида ҳамда 2020 йилнинг 07 январь кунидаги АЖ “УТЙ” НЗ Х.Н. Хосиловнинг 27-Н сонли буйруғига асосан, хамма ишловчи ишчи-ходимлар зудлик билан ўзингизни паспортингиз, диплом ёки аттестат мактабни битирганлиги хакидаги ва оила аъзоларингизни хамда якин кариндошларингизни ака-укалар, опа-сингиллар, кайнона ва кайноталарни хам паспорт хамда метиркаларини (агарда вафот этган булса улими хакида гувохномаси) 15-февраль 2020 йил кунигача тақдим этилсин. Хамма ишчи ходимларга суралган якин кариндошларининг копияси (таъкид Озодликники) камчиликсиз зудлик билан кадрлар бўлимига такдим этилсин. 05.02.2020 йил”\nОзодликка тақдим этилган эълон нусхаси.\nСтанциянинг матбуотга гапириш ваколатига эга бўлмагани учун исми сир қолишини илтимос қилган расмийси бу ҳолатга изоҳ берар экан:\n“Гўёки «Ягона миллий меҳнат тизими”ни яратиш мақсадида ҳужжатлар нусхалари йиғилаётганини айтишмоқда. Бироқ кадрлар бўлими ҳеч кимга 27-Н сонли буйруқни кўрсата олмаяпти, бу буйруқни ҳеч ким кўзи билан кўрмаган. Шунинг учун айрим темир йўлчилар ва раҳбарият ўртасида бу масалада жанжаллар чиқиб турибди”, деб айтди.\nУнга кўра, темир йўлчилар учун айтилган ҳужжатларни кадрлар бўлимига тақдим қилиш қийин эмас, аммо...\n“Аммо темир йўлда, хусусан бизнинг станциямизда, бошқа стратегик аҳамиятга эга объектларда спецотделлар (Махсус бўлимлар) мавжуд. Бу совет тизимидан қолган Особий отделларга ўхшаган, яъни ҳар бир ишчи-ходимни, корхонадаги вазиятни ва иқтисодий жараёнларни назоратда ушлаб турадиган бўлим. Буни ҳар бир темир йўлчи тушунади ва кўпчилик яқинларининг ҳужжатларини топширишдан шунинг учун чўчимоқда. Бу ишчи-ходимларнинг яқинлари ҳақидаги маълумотларни йиғиш орқали назоратни кучайтириш, спецотдел ҳукумронлигини кучайтирш ҳаракати, деб ҳисоблаяпмиз”, деди расмий.\nБу масалада “Ўзбекистон темир йўллари” ширкати раҳбариятидан изоҳ олиш имкони бўлмади.\nНаманганда ҳам шундай бўлган эди\nОзодлик радиоси 2020нинг 16 январида Наманган шаҳрида халқ таълими бўлими ўқитувчиларнинг барча қариндошлари паспорт нусхаларини топшириш ҳақида шошилинч кўрсатма бергани ҳақида ёзганди.\nБу топшириққа кўра, ўқитувчи ота-она, фарзандлари, ака-ука, опа-сингиллари ва ҳатто қайнона-қайнотасининг паспорти нусхасини топшириши шарт бўлган. Ўқитувчилардан бунинг сабабини сўрамаслик илтимос қилинган.\nНаманган вилоят Халқ таълими бошқармаси, кадрлар бўлимининг ўзини таништирмаган мулозими ўқитувчилардан қариндошларининг паспортлари копияларини топшириш талаб қилинаётганини тасдиқлар экан, бунинг сабабини янги электрон меҳнат дафтарчаси билан боғлаган:\nЎқитувчи қариндошларининг, қолаверса қайнота-қайнонасининг унинг меҳнат дафтарчасига қандай алоқаси бор, деган Озодлик саволига мулозим жавоб бермаган.\nҚарор ва қонунлар нима дейди?\nВазирлар Маҳкамасининг 2019 йил 5 декабрда қабул қилинган “Ягона миллий меҳнат тизими” идоралараро дастурий-аппарат комплекси жорий қилинишини ва унинг ишлашини таъминлашга доир ташкилий чора-тадбирлдар тўғрисида”ги қарорида электрон меҳнат дафтарчалари тўпламидан иборат “Ягона миллий меҳнат тизими” ишчи-ходимлардан яқинлари тўғрисидаги маълумотларни мажбурий тарзда йиғиш орқали шакллантирилиши назарда тутилмаган.\nАксинча, қарорнинг 4- бандида “Шахсга доир маълумотлар тўғрисида”ги қонунга қатъий амал қилишга кўрсатама берилади:\n“Бандлик ва меҳнат муносабатлари вазирлиги, Давлат солиқ қўмитаси, Ўзбекистон Республикаси Вазирлар Маҳкамаси ҳузуридаги Давлат персоналлаштириш маркази, Давлат статистика қўмитаси, Ўзбекистон Республикаси Молия вазирлиги ҳузуридаги Бюджетдан ташқари пенсия жамғармаси, АТ Халқ банки «Шахсга доир маълумотлар тўғрисида»ги Ўзбекистон Республикаси Қонуни талабларини инобатга олган ҳолда «Электрон ҳукумат» тизимининг идоралараро интеграциялашув платформаси воситасида «ЯММТ» ИДАК билан идоралараро маълумот алмашиш бўйича технологик йўриқномаларни икки ҳафта муддатда ишлаб чиқсинлар ва тасдиқласинлар”.\nПрезидент Мирзиёев 2019 йилнинг 2 июлида имзолаган ва ўша йилнинг 1 октябридан кучга кирган «Шахсга доир маълумотлар тўғрисида»ги қонуннинг 13-моддасида эса “Субъект ўзининг шахсга доир маълумотларини беришни рад қилган тақдирда, ўзининг рад қилиши сабабларини кўрсатмаслик ҳуқуқига эга”, деб белгиланган.\nМазкур қонуннинг 20-моддасида:\n- Шахсга доир махсус маълумотларга ишлов бериш учун субъектнинг ёзма шаклдаги, шу жумладан электрон ҳужжат тарзидаги розилиги талаб этилади.\n- Субъект муомалага лаёқатсиз бўлган ёки унинг муомала лаёқати чекланган тақдирда, унинг қонуний вакили субъектнинг шахсга доир маълумотларига ишлов бериш учун ёзма равишда, шу жумладан электрон ҳужжат тарзида розилик беради.\n- Вояга етмаган субъектларнинг шахсга доир маълумотларига ишлов бериш учун уларнинг ота-оналари (васийлари, ҳомийлари), улар йўқлигида эса васийлик ва ҳомийлик органлари ёзма шаклда, шу жумладан электрон ҳужжат тарзида розилик беради.\n- Субъект вафот этган тақдирда, унинг шахсга доир маълумотларига ишлов бериш учун розиликни, агар субъект ҳаётлиги чоғида бундай розиликни бермаган бўлса, унинг меросхўрлари ёзма шаклда, шу жумладан электрон ҳужжат тарзида беради, деб кўрсатилган.


Паст Дарғом туманида 8 соат давом этган сайёр қабулда 435 та мурожаат тингланди - zarnews.uz\nПаст Дарғом туманида 8 соат давом этган сайёр қабулда 435 та мурожаат тингланди\nБугун вилоят ҳокими Эркинжон Турдимов томонидан Паст Дарғом тумани аҳолиси учун ўтказилган сайёр қабулда 435 та мурожаат тушди.\nВилоятда шу пайтга қадар ўн олтита ҳудудда аҳоли учун сайёр қабуллар ўтказилган бўлиб, мулоқотлар давомида 4500 га яқин фуқаролардан 5000 дан зиёд мурожаат келиб тушган.\nВилоят ҳокими ҳар бир мурожаатни диққат билан тинглаб, ўртага ташланган масалаларни ўз ўрнида, қўшимча ўрганиш талаб этадиган муаммоларни эса қисқа фурсатларда ҳал этиш чораларини кўрди. Мутасадди раҳбарларга муддати белгиланган ҳолда қатъий вазифа ва топшириқлар берилди.\nСайёр қабул давомида аҳоли томонидан қишлоқларда мактабларнинг таъмирланиши, йўлларни яхшилаш, ичимлик суви ва газ таъминотидаги муаммолар, коммунал соҳадаги камчиликларни бартараф этиш, уй-жой билан таъминлаш сингари масалалар юзасидан мурожаатлар келиб тушди.\nШунингдек, давлат хизматлари маркази томонидан кўчма автобусда тезкор хизматлар ҳамда туман бандликка кўмаклашиш маркази томонидан бўш иш ўринлари ярмаркаси ташкил этилди.\nИИВ ўринбосари ташаббуси билан кам таъминланган оила уйининг томи ёпилди, хоналарига эшик-ром ўрнатилди


Испанияда коронавирус сабабли яна фавқулодда ҳолат эълон қилинди - Zamin.uz\nИспанияда ҳукумат қарори билан коронавирусга қарши кураш чораси сифатида фавқулодда ҳолат режими жорий қилинди. Дастлаб ушбу режим 15 кун амал қилади. Агар мамлакат парламенти ҳукумат таклифини қўллаб-қувватласа, режим яна ярим йилга узайтирилиши мумкин.\nУшбу режим билан соат 23дан соат 6гача комендантлик соати амал қилиши кўзда тутилган, ижтимоий алоқаларга чекловлар киритилади, ҳаракатланиш чекланиши мумкин. Бундан ташқари, маҳаллий ҳокимиятлар комендантлик соати амал қилиши муддатини ўзгартиришлари мумкин.\nТуризм соҳасини қўллаб-қувватлаш учун Канар оролларигина ушбу режимдан истисно бўлади. Испанияда эпидемиологик вазият ёмонлашгани сабабли иккинчи марта фавқулодда ҳолат режими эълон қилинди. Биринчи марта у 14 март кунида киритилган ва ўшанда қатъийроқ чоралар амал қилган. “Замин” янгиликларини “Одноклассники”да кузатиб боринг\nФранциянинг бир нечта шаҳарларида коронавирус туфайли комендантлик соати жорий қилинди\n15-10-2020, 17:48, Дунё\nЭрдўған Туркияда чекловлар енгиллаштирилишини эълон қилди\n5-05-2020, 09:00, Дунё\n7-04-2020, 10:05, Дунё\nКоронавирус: Испанияда бир кунда 1500 та янги ҳолат қайд этилди\n14-03-2020, 23:22, Дунё\nТуркияда фавқулодда ҳолат тартиби яна уч ойга узайтирилди\n18-07-2017, 10:44, Дунё\n19-11-2015, 15:39, Дунё


2015 йилда америкалик мусулмонларга нисбатан жиноятлар сони кескин ошгани маълум қилинди\n11:41 / 15.11.2016\nЎтган 2015 йилда диний муросасизлик негизида мусулмонларга нисбатан жиноят содир этиш ҳоллари 2014 йил билан таққослаганда 67 фоизга ўсган. АҚШ Федерал қидирув бюросининг 14 ноябрда эълон қилган йиллик ҳисоботида сўз юритилган.\nБунда, кўролмаслик, ҳасад билан боғлиқ жиноятларнинг умумий сони 6,8 фоизга ортиб, 2014 йилги 5479дан 5850гача ошган. Улардан 257таси мусулмонларга нисбатан содир этилган. 2014 йилда бу рақам 154тани ташкил этган.\nТаъкидланишича, умуман ўтган йилги шу турдаги жиноятларнинг 57 фоизи ирқий ва этник мазмунга эга бўлган. Уларнинг 53 фоизи қора танлиларга нисбатан, 19 фоизи оқ танлиларга қарши содир этилган. Мазкур жиноятларнинг тергов ишларида ҳуқуқ-тартибот идораларининг 15 мингга яқин ходими иштирок этган.\nУмуман, Politico нашрининг ёзишича, ўтган йили АҚШда 892та радикал кайфиятдаги турли гуруҳлар фаолият юритган.\nАҚШ ҳисобот ФҚБ жиноят


Британиялик қиз оддий хато сабаб 252 миллион доллардан қуруқ қолди - Zamin.uz\nБританиялик Рейчел Кеннеди «Euromillions» лотереясида чипта сотиб олишдаги хато туфайли 182 миллион фунт (деярли 252,282,534 доллар) Жекпотдан қуруқ қолди, деб ёзади Mirror.\n19 ёшли қизнинг танлаган сонлари лотереяга мос келган. Ғалабасига ишонган Рейчел ташкилотчиларга қўнғироқ қилди. Улар унинг барча рақамларга мос келишини тасдиқлашди, аммо чипта пули тўланмаганлиги сабабли унинг ютуқлари ҳисобга олинмаган.\nМаълум бўлишича, уланиш автоматик тўлов хизматига қарамай, тўлов қизнинг ҳисоб рақамидан ўтмаган. Хато сабаби қизнинг ўз балансини текширмагани эди. Текшириш натижаларига кўра, қизнинг ҳисобида маблағ етарли бўлмаганлиги аниқланди.\n«Биз Рейчелнинг хатосидан хабардормиз ва у кейинги йирик ўйинларда бу каби хатога йўл қўймайди деб умид қиламиз», дейилади «Euromillions» маълумотида. “Замин” янгиликларини “Одноклассники”да кузатиб боринг\nЯнгиликлар » Дунё » Британиялик қиз оддий хато сабаб 252 миллион доллардан қуруқ қолди


«Гиламни калтак билан қоқмоқ гиламга озор бермоқ учун эмас, гиламни покламоқ учундир. Аллоҳ сенга ташвиш берар экан, сени имтиҳон қилиб тозалар, чангу ғуборингни кетказар. Қайғурма…”\nЭълонлар / 2022.05.26\nТермиз шаҳридаги Амфитеатрда 26-май куни соат 19:00 да Гала концерт бўлиб ўтади.\nТермиз шаҳар ҳокимлиги томонидан аукцион савдоларига чиқарилаётган ер участкаларини белгиланган тартибда аукционда иштирок этган ҳолда сотиб олинг ва қулай манзилда ўз тадбиркорлик фаолиятингизни бошланг!\nЭълонлар / 2022.05.24\nТадбиркорлар ва тадбиркорлик фаолиятини бошлаш истагида бўлган фуқаролар учун ажойиб таклиф!\n2022 йилнинг 1 май ҳолатига фаолият кўрсатаётган тадбиркорлик субъектлари (фермер ва деҳқон хўжаликларисиз) 25 560 та бўлиб, шундан маъсулияти чекланган жамиятлар сони 12 306 тани ташкил қилди.\nЭълонлар / 2022.05.20\nҚайси ҳудудда маъсулияти чекланган жамиятлнарниг сони кўп?\nДепартаментнинг Термиз шаҳар бўлими томонидан ўтказилган тезкор тадбирда фуқаро С.М. харидор Ж.га 86 дона “Al Hadaya” (150 минг сўмдан) ва 100 дона “Андрогард” (250 минг сўмдан) номли маҳсулотлар нусхаларини фирибгарлик йўли билан 40 млн сўмга сотган вақтида ушланган (https://t.me/Department_uz/2433).\nЭълонлар / 2022.05.19\nТермиз шаҳрида биологик фаол қўшимча маҳсулотлар нусхасини ишлаб чиқариб сотаётган яширин цех аниқланди\nМамлакатимизда бугунги кунда юз бераётган ўзгаришлар, айниқса иқтисодиётимизнинг ривожланиш кўрсаткичлари ҳар биримизга алоҳида қувонч бағишлайди. Жорий йилда хам юксак ўсиш суръатлари кўзда тутиляпти.\nЭълонлар / 2022.05.18\nТЕРМИЗ ШАҲРИНИНГ 2022 ЙИЛ 1 ЧОРАГИДАГИ ИҚТИСОДИЙ КЎРСАТКИЧЛАРИ\n18 май – Халқаро музейлар куни бўлиб, у 1977 йилдан бери нишонлаб келинади.\nБугун барча музейлар ташрифчилар учун бепул хизмат кўрсатади\nТермиз шаҳрининг “Каттабог”, “Юлдуз”, “Aлпомиш”, “Боғишамол”, “Гулустон”, “Мангузар”, “Ўзбекистон” маҳаллаларида газ қувурларини таъмирлаш ишлари олиб борилаётганлиги сабабли 2022-йилнинг 18-май куни соат 9:00 дан 16:00 га қадар 10100 та аҳоли хонадонлари ва 95 та улгуржи истеъмолчиларида табиий газ таъминоти вақтинча тўхтатилади.\nДИҚҚAТ! ТAъМИРЛAСҲ ИСҲЛAРИ ТУФAЙЛИ ТЕРМИЗ СҲAҲРИНИНГ AЙРИМ МAҲAЛЛAЛAРИДA ГAЗ ТAъМИНОТИ ВAҚТИНCҲA ТЎХТAТИЛAДИ\nҚачон, қандай шаклда ўтказилади.\nТайёргарлик босқичи аниқ ва сифатли якунига йетказилгач, 2023 йилнинг ноябр ойида аҳолини рўйхатга олиш ишлари бошланади. Қарор билан белгиланган Шахсга доир маълумотларни йиғиш тартибига кўра, рўйхатга олиш ишлари икки хил усулда —қоғоз шакли ҳамда интернет тармоғи орқали амалга оширилади.\nЭълонлар / 2022.05.17\n2023- йилда юртимизда аҳолини рўйхатга олиш тадбири\n2023-йилда юртимизда аҳолини рўйхатга олиш тадбири қандай амалга оширилади.\nМазкур жараён уч босқичда амалга оширилади. Биринчиси, тайёргарлик босқичи бўлиб, уч йилга яқин вақт давом етади. Иккинчиси, асосий босқич бўлиб, бунда бевосита аҳолини рўйхатга олиш амалга оширилади, яъни аҳоли тўғрисидаги маълумотлар йиғилади, назорат текшируви ўтказилади ва аҳолини рўйхатга олиш материаллари топширилади.\nЭълонлар / 2022.05.12\n2023-йилда юртимизда аҳолини рўйхатга олиш тадбири қандай амалга оширилади


“Бавария” француз футболчиси билан шартнома имзолади\n27 апрель, 2017, 19:41\nГерманиянинг “Бавария” жамоаси франциялик ҳужумчи Кингсли Коман билан шартнома тузди. Мюнхен клуби расмий сайти берган хабарга кўра, келишув 2020 йилга қадар мўлжалланган. Шу вақтга қадар Коман ижара асосида “Бавария” сафида тўп суриб келар эди.\n“Коман бизнинг келажагимизда муҳим ўрин тутади. У катта потенциалга эга футболчидир. Биз ишонамизки, Коман бизга яқин йилларда катта ёрдам беради, уни қўллаймиз”, - деб айтиб ўтди “Бавария” клуби бошқаруви раиси Карл-Хайнц Румменигге.\nМаълумот учун, Коман бу мавсум мюнхенликлар сафида Бундеслигада 17 баҳсда майдонга тушди ва иккита тўп киритишга муваффақ бўлди.


Брекзит, АҚШ-Хитой савдо уруши, Россиядаги санкциялар Ўзбекистонга қандай таъсир қилади? — Minbar\nБрекзит, АҚШ-Хитой савдо уруши, Россиядаги санкциялар Ўзбекистонга қандай таъсир қилади?\n2 Апр 15:53 12 дақиқада ўқийсиз Мақолалар\nБрекзит, АҚШ-Хитой савдо уруши, Россиядаги санкцияларнинг Ўзбекистонга ва, демак, оддий ўзбек ҳаётига билвосита таъсирини Япониянинг Нагоя иқтисодиёт университетининг профессори Алишер Умирдинов таҳлил қилади.\nРоссия ва Ғарб санкциялари\nКелинг, Россияга нисбатан жорий этилган халқаро санкцияларни таҳлил қилайлик. Халқаро санкциялар давлатлар ёки ташкилотларга қарши миллий хавфсизлик манфаатларини, халқаро ҳуқуқни ҳимоя қилиш мақсадида мамлакатлар, кўп томонлама ёки минтақавий ташкилотлар томонидан қабул қилинган сиёсий ва иқтисодий қарорлар бўлиб, дипломатик саъй-ҳаракатларнинг бир қисми ҳисобланади. Масалан иқтисодий, савдо, дипломатик, маданий ва бошқа чеклашлар қўлланиши мумкин. Иқтисодий санкциялар Россиянинг Қрим яриморолини халқаро ҳуқуқ меъёрларига зид равишда эгаллаб олгани туфайли киритилган. Шу ва бошқа омиллар туфайли Россия иқтисодиёти 2010-йиллардан бери кучли ривожланиш йўлига туша олмаяпти. Россиянинг ўзи эса табиий қазилмаларига қарам давлат мақомидан чиқиб кета олмай қолди. Бунинг натижасида эса россияликлар даромади кўп ошмай, мамлакатда доимий турғунлик ҳолати юзага келмоқда.\nХўш, буларнинг Ўзбекистонга нима таъсири бор дерсиз? Албатта таъсири бор. Миллионлаб мигрант ишчиларимизнинг Россиядан уйларига жўнатадиган пул ўтказмаларида катта ўзгаришлар бошланди. Олдинлари ойига 1000 долларгача топаётган мигрантлар энди зўрға 300-400 доллар топадиган ва уйига ҳам шунча кам жўнатадиган бўлди. Бу мигрант оиласидаги инсонларнинг сотиб олиш қобилияти ҳам пастлади деганидир. Бундан ташқари, Россия аҳолисининг ҳам харид қобилияти пасайгани ёки энг камида ўсмаётгани учун ҳам Россия бозорига мўлжалланган турли маҳсулотларнинг экспортида ҳам ўзгаришлар кузатилади. Шундай бўлса-да, икки давлат раҳбариятининг конструктив дипломатияси натижасида 2018 йилнинг ўзида Ўзбекистон ва Россиянинг ўзаро савдоси олдинги йилга қараганда 21,2 фоиз ўсган. Икки томон ҳозирги савдо айланмасини яқин йилларда 2 баравар кўпайтириб, 10 миллиард АҚШ долларига етказишмоқчи. Ўзбекистонда Ғарб давлатлари санкциядан қийналаётган Россия бозорини ушбу имкониятдан фойдаланиб янада кенгроқ забт этиш имконияти мавжуд. У ердаги миллионлаб ҳамюртларимиз ҳам икки давлат ўртасидаги кўприк сифатида бунга ўз ҳиссаларини қўшади деган умиддаман. Шундай бўлса-да, Россиянинг Ғарб билан алоқалари яна нормаллашадиган пайтда рус бозоридаги рақобат қайтадан кескинлашади ва ўзбек маҳсулот ва хизматларининг у ердаги барқарор мавжудлиги ҳам ҳозирги имкониятдан бизнинг қай даражада фойдалана олишимизда деб ўйлайман. Бундан ташқари, Евросиё иқтисодий иттифоқини президент Путин пайдар-пай янги савдо шериклари билан боғлаш ҳаракатида эканлигини ҳам асло унутмаслик лозим. Шу боис бундан кейин Россия ва Ғарб муносабати қандай траекторияда ривожланади деган саволни яқиндан кузатиб бориш катта инвестор ёки сиёсатчилар учунгина эмас, балки аҳолининг ўрта қатлами учун ҳам муҳимдир.\nБрекзит, яъни Буюк Британия ва Ирландия бирлашган қироллигининг Европа иттифоқидан кутилмаганда чиқиб кетиши масаласи. Оддий лондонликлар Брекзитнинг хомхаёл эканлигини айтаётган бир пайтда академиклар орасида аллақачон хавфсираш бошланган эди. Натижада аҳолининг 51 фоизи Европа иттифоқидан чиқишга овоз берди ва ҳозир Тереза Мей ҳукумати Англия парламентини Европа иттифоқи билан келишилган брекзит битимини ратификация қилишга чорласа-да, шу пайтгача бу уриниши икки марта чиппакка чиқди. Энди эса Буюк Британияни Европа иттифоқидан ҳеч қандай шартномасиз ажраб чиқиш каби хавфли ноаниқлик кутиб турибди.\nБрекзит натижаси нима бўлишини мутахассисларга қолдирсак-да, брекзит оқибатининг Ўрта Осиё минтақасига таъсирига нигоҳ ташласак. Агар Британия Европа иттифоқидан чиқиб кетса, шундай бўладиган ҳам кўринади, шу пайтгача Европа иттифоқи ва Ўзбекистон ўртасидаги муносабатлар Буюк Британияга татбиқ этилмай қолади. Бу масала ҳозир юртимиз ва Европа иттифоқи ўртасида муҳокама қилинаётган халқаро иқтисодий шерикчиликка оид битим лойиҳасига ҳам тааллуқли. 2020 йилгача вақт бўлса-да, Буюк Британия каби муҳим ва катта бозор билан алоқаларимизни қайта кўриб чиқишимиз лозим. Унда ўзаро товар ва хизматлар савдоси бўйича божларни камайтириш асосий аҳамият касб этади. Албатта, Британия билан иқтисодиётимиз кўп боғланмаган ва у ерда ўзбекистонлик мигрант ишчиларни ҳам топиш қийин. Асосан ўқимишли ва Британиянинг яхши ширкатларида ишлаётган ватандошларимизни кузатамиз. Шундай бўлса-да, евробондларни чиқарган жойимиз Лондон бўлиб, бизнинг турли соҳаларимизга ҳам салмоқли инвестиция Лондон халқаро молиявий маркази орқали кириб келади. Шундай экан, бундан кейин қироллик билан бўладиган халқаро иқтисодий муносабатларимизни қандай шаклда олиб боришни қайта кўриб чиқиш вақти яқинлашмоқда.\nКичик хулоса ўрнида айтсам, Европа иттифоқи каби идеал кўринган давлатлар иттифоқидан Иккинчи жаҳон уруши ғолибларидан бири бўлмиш Буюк Британия чиқиб кетмоқда. Буюк Британия чиқиб кетганидан кейин алоқаларни яна нормаллаштириш учун евроиттифоқ ва қироллик ўртасидаги янгича халқаро ҳуқуқий алоқалар жой-жойига тушгунча бироз вақт кетиши аниқ. Ушбу муддат давомида евроиттифоқ лидерлари сифатида Франция ва Германиянинг хатти-ҳаракатларини яқиндан кузатишда давом этишда катта фойда бор деб ўйлайман.\nАҚШ-Хитой савдо уруши\nКелинг, энди АҚШнинг “ажойиб” президенти Доналд Трамп ва унинг Хитойга нисбатан иқтисодий босимлари ҳақида фикр юритсак. Жаноб Трамп асли сиёсатдон эмас. Кўчмас мулк магнати. Шундай бўлса-да, ҳаммани ҳайрон қолдириб яна бир номзод Ҳиллари Клинтонни енгган ҳолда АҚШ президентлигига сайланди. Жаноб Трампга катта шуҳрат келтирган чора-тадбирлардан бири унинг халқаро иқтисодий ҳуқуқ қоидаларини менсимаган ҳолда Хитой маҳсулотларига нисбатан божларни кескин ошириши бўлди. АҚШ ўз ишлаб чиқарувчиларининг манфаатларини кўзлаган ҳолда 200 миллиард долларлик Хитой маҳсулотларига баланд божларни жорий қилди. Бунга эса АҚШ ҳудудида ишсизликнинг ортиши, ишлаб чиқарувчи компанияларнинг иқтисодий манфаатларни кўзлаган ҳолда Хитой ва унга яқин жойларга кўчиши, Хитой билан рақобатда кўплаб Америка компанияларининг хонавайрон бўлиши, АҚШ ва Хитой ўртасида савдо дефицити (товар айланмасида бир томон экспортининг ортиб кетиши)нинг бир неча юз миллиард долларга етиши ва Хитой мамлакатга инвестиция киритган АҚШ компанияларини ўз юксак технологияларини Хитой ҳудудига трансфер қилишга мажбурлаши сабаб бўлди десак, муболаға бўлмайди. Албатта, жаноб Трампнинг кўплаб қарорлари (юқори мансабдорларни тез-тез алмаштириши, фикрини тез-тез ўзгартитиши, Россия билан шубҳали алоқаси, "Twitter"да машҳурлиги, Яқин Шарқ дунёсини кўп безовта қилиши) эриш туюлса-да, АҚШнинг ўрта ва қуйи қатлами аҳолисининг эҳтиёжларини тўғри англаган ҳолда Хитойда босим остида қолган АҚШ компанияларини ўйлаши таҳсинга сазовор. Бу ҳолатни 2018 йил ёз ойларида Вашингтонга бориб, у ердаги ўрта қатламга мансуб фуқаролар билан гаплашганимда яққол сездим.\nТрамп феномени ва брекзит дунё аҳолисини юраётган йўлини қайтадан ўйлашга мажбур этмоқда. Савдо либерализмининг ўрта ва қуйи қатламларни эътиборга олмаслик каби шафқатсиз сифатларини ҳам кўрсатмоқда. Бунинг натижасида нафақат дунё иқтисодиёти, балки Жаҳон савдо ташкилоти каби мукаммал кўринган халқаро иқтисодий ташкилотнинг баъзи муҳим институтлари ҳам фалаж ҳолга келиб қолмоқда. Мисол учун жаноб Трампнинг ЖСТ судьяларини тайинлаш ёки ваколати муддатини чўзишни орқага суриши ЖСТни низоларни ҳал этиш тизимининг оз функцияларини адо этиш имкониятидан тез орада маҳрум этади. Бундан ташқари, жаноб Трамп жамоаси NAFTA (Шимолий Америка эркин савдо битими)ни ва KORUS (Корея-Америка эркин савдо битими)ни ҳам ўзгартирди ва 2019 йилдан бошлаб Японияни ҳам икки томонлама савдо битими тузишга мажбурламоқда. Асосий мақсад АҚШнинг бизнес олами манфаатларини олдинга суриш ва АҚШ манфаатларини кучайтиришдан иборат.\nХўш, АҚШ-Хитой савдо урушининг бизга нима алоқаси бор? Нима учун биз у ҳақида ҳам бош қотиришимиз ёки хавотирланишимиз керак? АҚШнинг ўз бозорига экспорт қилинаётган хитой маҳсулотларига нисбатан 200 миллиард долларлик қўшимча божларни киритиши Хитойни қўрқитиб юборди ва иккала тараф ҳам 2018 йил декабрь ойида 90 кун ичида муаммони ҳал қилишга келишишди. Бунга Хитой бозори билан аллақачон кучли тарзда интеграциялашиб бўлган АҚШ бозоридаги турғунлик ҳам туртки бўлгани аниқ. Чунки 2019 йил бошидан дунё мамлакатлари иқтисодиётининг ўсиши икки гегемон ўртасидаги савдо уруши натижасида секинлашаяпти, бундан эса жаҳон бозорларидаги акциялар жабр кўришни бошлади.\nАҚШ ва Хитой барча масалаларни 100 кун ичида ҳал этиш учун ўтган йил охирида бир қарорга келган бўлса-да, бу мураккаб иқтисодий масалаларни тезлик билан ҳал этиш қийинлиги аниқ. Мана, 2019 йил 1 мартга белгиланган муддат поёнига етса-да, ҳали аниқ ечим кўрингани йўқ. Шунинг учун тарафларнинг ушбу муддатни яна бир ойга узайтирган ҳолда музокараларни давом эттиришини эълон қилиши ажабланарли ҳолат эмас.\nБу ҳолат Ўрта Осиё давлатларига ҳам тааллуқли. Чунки Хитой биздан табиий газ, нефт ва бошқа маҳсулотларни харид қилади. Агар Хитойнинг АҚШ билан савдо уруши тўхтамаса, бу ўз-ўзидан мамлакатда ишлаб чиқариш секинлашувини билдиради. Чунки Хитой ва АҚШ савдо айланмаси 600 миллиард доллар бўлиб, ҳар йили Хитой АҚШ бозорига қиймати 400 миллиард доллардан зиёд маҳсулотни экспорт қилади. Яъни АҚШ Хитой учун дунёдаги энг катта бозор. Бошқа тарафдан Хитой бизнинг ҳам энг катта савдо шерикларимиздан ҳисобланади. Шундай экан, АҚШ билан давом этаётган савдо урушидан жиддий зарар кўрадиган Хитой Ўрта Осиё мамлакатларидан маҳсулот импорт қилишни камайтириши, харид нархларни пастлатиши ёки умуман тўхтатиши мумкин.\nЯқин Шарқ ва Узоқ Шарқ\nКелинг, Осиёдаги бошқа савдо шерикларимизнинг ҳолатини кўриб чиқайлик. Афсуски, Эрон ва Туркия иқтисодиётида ҳам аҳвол мақталадиган даражада эмас. АҚШ ҳукумати Эрон билан тузилган олтитарафлама ядровий битимдан чиқди ва Европа иттифоқини ҳам қийин аҳволга солиб қуйди. Эронга нисбатан санкциялар қайтадан жорий этилди. Бу эса Эрон иқтисодиёти учун жиддий зарба бўлади. Туркия ҳукумати эса ўсиб бораётган ташқи қарз, муҳожирлар туфайли юзага келаётган ички нотинчлик ва иқтисодий ҳолатнинг ёмонлашуви каби катта муаммолар қаршисида турибди. Бу Туркиянинг яқин муддатда хорижга жуда катта миқдорда инвестиция киритиши қийинлигини, ички бозорининг эса харид қобилияти кескин ошмаслигини билдиради. Гарчи Туркия билан алоқаларимиз қайтадан нормаллашган бўлса-да, ички муаммолардан қийналаётган турклардан жуда катта инвестицияни кутиш қийин. Эркин савдо соҳасида эса анча имкониятлар бор ва ўтган йили Туркиянинг бизда етиштирилган аччиқ қалампирларни миллионлаб долларга сотиб олиши бунга ёрқин мисол. Айтиш жоизки, турклар жон деб биз билан эркин савдога доир халқаро битим тузишлари мумкин, фақат бунда ҳам маҳаллий ишлаб чиқарувчилар манфаатини яхшилаб ўйлаб қадам қўйиш керак. Бу масалада Иордания ва Туркия ўртасида тузилган эркин савдо битими муаммоларини эсга олиш кифоя.\nШу сабабли АҚШ ила ораси ёмон бўлмаган мамлакатлар билан иқтисодий алоқаларни мустаҳкамлаган маъқул. Мисол учун Ҳиндистон бозори анча катта ва, гарчи муҳофазакор (консерватив) руҳда бўлса-да, Ўзбекистон товарлари учун харидор топилиши мумкин. Кейинги танлов Узоқ Шарқдаги Япония ва Жанубий Корея ҳисобланади. Жанубий Корея ва юртимиз ўртасидаги товар айланмаси катта бўлса-да, бу ҳолатда ҳам корейсларнинг биз билан бўладиган савдодан олаётган салдоси плюсда турганини унутмаслик керак. Япония билан эса савдо айланмамиз унча катта эмас. Ташқи ишлар вазирлигининг маълумотига қараганда, 2017 йилнинг январь-октабрь ойларидаги ўзаро савдо ҳажми бор-йўғи 140 миллион АҚШ доллари бўлиб, шундан бизнинг экспортимиз 5 миллион АҚШ долларини ташкил этган холос. Статистика қўмитаси маълумотларига кўра, 2018 йилга келиб ҳам Японияга экспортимиз 13 миллион доллардан ошмай, ўзаро савдо нисбати 52:1 ни ташкил этган. Йилига салкам 600 миллиард долларлик маҳсулот импорт қилувчи гигант япон бозорига 13 миллион долларлик экспорт қилишимиз бизнинг экспорт имкониятларимизни етарлича ишлатмаганимиз ва япон бозори қоидаларини яхши ўзлаштирмаганимиздан бошқа нарса эмас.\nЎзбекистоннинг энг катта икки бозори (Хитой ва Россия) АҚШ билан қарама-қаршилик натижасида ўсишдан тўхтамоқда. Эрон эса иқтисодий санкциялар туфайли тиклана олмаяпти.\nХитой ва Россиянинг иқтисодий ўсишдан тўхташи ёки ўсишнинг пасайиши бизнинг товарларга нисбатан талабни пасайтиради. Шу сабабдан ҳам бизга янги, муқобил ва қўшимча бозорлар керак.\nЯнги бозорлар учун янгича руҳдаги савдо битимларини тузиш ва Жаҳон савдо ташкилотига кириш аҳамиятли бўлади.\nЮқоридагиларга эришиш учун эса эркин савдо битимлари ва Жаҳон савдо ташкилоти бўйича алоҳида ва узоқни кўзлаган стратегия ишлаб чиқишимиз зарур. Бундай стратегияни ишлаб чиқиш ва ҳаётга татбиқ этиш учун бизга халқаро иқтисод ва унинг ҳуқуқини (савдо, инвестиция, молия, солиқ каби) яхши ўзлаштирган кадрлар керак. Уларни эса университетлар ва улар қошидаги ёки мустақил илмий тадқиқот марказлари етиштиради. Минг афсуски, бундай тадқиқот марказлари юртимизда жуда кам ва аксариятининг фаолияти суст, шаффоф эмас. Уларни зудлик билан ташкил этиш ва борларининг фаолиятини жонлантириш лозим.\nЭкспорт қийматини 2019 йилда 18 миллиардга оширишни кўзлаётган Ўзбекистонимиз учун ушбу рақам эришса бўладиган маррами? Экспорт бозорларимизни янада кенгайтириш ва диверсификация қилиш учун бизда яна қандай имкониятлар бор? Агар шимол ёки шарққа қараб кенгая олмасак, жануб ва ғарбда биз учун яна қандай эгалланмаган бозорлар қолган? Мисол учун, 2019 йилда тузилиши кутилаётган Ўзбекистон-Европа иттифоқи иқтисодий ҳамкорлик битими бу борада юртимиз тадбиркорлари учун қандай имконият беради? Бу каби саволларга албатта жавоб топишимиз зарур.\nОлдинлари дунё давлатлари билан унча ишимиз бўлмасди. Беғамроқ эдик. Энди эса чет элга товар экспорт қилишни кўпайтириб, хизмат кўрсатишни ривожлантирмоқчи бўлсак, дунё давлатларида нималар юз бераётганини тўғри ва аниқ таҳлил этиб боришимиз даркор. Чунки глобаллашиб, худди бир қишлоқдек ҳолатга келган ер шаридаги ҳар бир сайлов, ҳар бир катта иқтисодий ўзгариш бизнинг энг чекка қишлоқдаги деҳқон ёки бизнесменимиз чўнтагига бевосита бўлмаса ҳам, билвосита таъсир қилади.\nBrexit AQSH - Xitoy savdo urushi


Амударёнинг Ички ишлар бўлими бошлиғига бириктирилган 3-сектор ҳудудида қандай ишлар амалга оширилмоқда?- Kruz.uz\nАмударёнинг Ички ишлар бўлими бошлиғига бириктирилган 3-сектор ҳудудида қандай ишлар амалга оширилмоқда?\n17:22, 27.08.2018 951 0 Амударё тумани\nТуман Ички ишлар бўлими бошлиғига 3-сектор ҳудуди бириктирилган бўлиб, штаби Мелиорация ва сув хўжалиги касб-ҳунар коллежи биносида жойлашган.\nҲудудда 12 та маҳалла ва овул фуқаролар йиғини мавжуд бўлиб, 8 минг 857 та хонадонларда, 51 минг 462 нафар аҳоли истиқомат қилади. Аҳоли ихтиёрида 1 минг 440,3 гектар томорқа ерлари мавжуд. Айни кунда улар ушбу томорқа ерларида турли экинлардан мўл ҳосил олишмоқда, дея ёзмоқда туман ҳокимлиги.\nҲудуддаги овул ва маҳаллаларда жами нафақа олувчилар сони 4 минг 998 нафар, ижтимоий ҳимояга муҳтож оилалар сони 300 та, якка-ёлғиз яшовчилар сони 28 нафар, ногиронлар сони 704 нафар, ишсизлар сони 2 минг 204 нафар.\n4 та қишлоқ оилавий поликлиникалари, 9 та милиция таянч пунктлари, 25 та мактаб ва 2 та касб-ҳунар коллежлари, 10 та мактабгача таълим муассасалари, 418 та тадбиркорлик субъектлари фаолият кўрсатмоқда.\nСекторда ҳудудни 2018 йилда ижтимоий-иқтисодий ривожлантириш, аҳоли турмуш шароитларини яхшилаш чораларини амалга ошириш, озиқ-овқат хавфсизлигини таъминлаш ва қишлоқ хўжалигида агротехник тадбирларни амалга ошириш бўйича сектор раҳбари бошчилигида ишчи гуруҳи тузилди.\nСекторда жорий йилнинг ўтган 6 ойи давомида уйма-уй юриш орқали 640 та муаммо аниқланди. Аниқланган муаммолардан 140 таси тегишли ташкилот ва муассасалар билан ҳамкорликда жойида ҳал этилишига эришилди. Pеспублика миқёсида ечиладиган 7 та муаммо Халқ депутатлари туман Кенгашининг қарори билан тасдиқланган “Йўл харитаси”га киритилди.\nҲафтанинг чоршанба кунлари режа асосида аҳолининг шикоят ва мурожаатлари, таклифларини ўрганиш, аҳолини қийнаётган муаммоларни жойида ҳал этиш бўйича сайёр учрашувлар ўтказилиб келинмоқда.\nСекторда олиб борилган тарғибот тадбирлари давомида жорий йилнинг май ойида 6 марта сайёр учрашувлар ўтказилиб, 240 нафар фуқаролар қабул қилинди.\nТаъкидлаш жоизки, секторда аҳолининг саводхонлигини ошириш мақсадида қишлоқ хўжалигида томорқа ерларини экиш, кам таъминланган оилаларга тижорат банклари томонидан тўрт фоизлик кредитлар ажратиш тартиби бўйича ҳуқуқий маслаҳатлар берилди.\nСектор раҳбари ҳамда аъзолари билан биргаликда 3-сектордаги маҳалла ва овулларда яшовчи кекса ва нуроний фахрийларга, кам таъминланган, ёрдамга муҳтож фуқароларнинг оилаларига борилиб, 82 та оилага моддий ёрдамлар кўрсатилди. Туман бўйича Pеспублика ихтисослаштирилган тиббиёт муассасаларида даволаниш учун йўлланма сўраб мурожаат қилган 56 нафар фуқарога даволаниш учун йўлланма берилган.\n10 нафар катта ёшдаги ногирон фуқароларга, 3 нафар ногирон болаларга ногиронлик аравачаси берилди ва бундан ташқари, 2 фуқаро қўлтиқ таёқ, 4 фуқаро ҳасса таёқлари билан таъминланди.\nЎрганишлар натижасида 8 та эҳтиёжманд оилаларнинг уйларини қайта таъмирлаш зарурлиги аниқланди ва ҳозирда таъмирлаш ишлари якунланиш арафасида.\n2018 йил 30 июнь кунига қадар аҳоли томонидан келиб тушаётган мурожаатлар таҳлил қилинганида 146 таси ишга жойлаштириш, 33 таси газ босими пастлиги ҳамда газ баллони олиш, 40 таси уй- жой ва ер участкалари олиш, 27 таси ичимлик суви муаммоси бўйича, 419 таси кредит масаласи бўйича, 8 таси нафақага чиқаришда ёрдам сўраб, 10 таси электр энергияси масаласида, 2 таси йўл четига йўлакча қуриш, 51 таси моддий ёрдам сўраб, 21 таси ариқ қазиш ва томорқа ерларига сув олиб келиш бўйича, 8 таси тиббий ёрдам кўрсатиш ҳақида, 2 таси даволаниш учун йўлланма олиш бўйича, 1 таси эски мактаб биносини қайта реконструкция қилиб, МТМ учун ер ажратиш масаласида, 8 таси ногиронлик аравачаси ҳақида, 1 таси йўл кўприкларини таъмирлаш бўйича, 10 таси уйни таъмирлаш масаласида, 5 таси минерал ўғит масаласида, 9 таси ахлат тозалаш ишларини йўлга қўйиш бўйича, 2 таси томорқа ерларининг зах босганлиги бўйича, 1 таси мол боқиш учун яйловга ер ажратиб бериш масаласи бўйича, 1 таси деҳқончилик, боғ учун ер ажратиш бўйича, 8 таси вояга етмаган фарзандлари учун ёрдам пули бериш масаласи бўйича, 1 таси электр ҳисоблагичини алмаштириш бўйича, 2 таси кадастр ҳужжатларини тўғрилаш бўйича, 2 таси транспорт йўналиши бўйича қилинган бўлиб, уларнинг ҳал этилишига ёрдам бериш сўралган.\nҲозирги кундаги мавжуд муаммолар ва уларни бартараф қилиш юзасидан амалга оширилиши лозим бўлган ташкилий ва амалий тадбирлар режаси ишлаб чиқилиб, тасдиқланди ва амалга оширилмоқда.\nБугунги куннинг долзарб масаласи ҳисобланган янги иш ўринларини яратиш, касб-ҳунар коллежи битирувчиларини иш билан таъминлаш, ишсиз аҳолини тадбиркорликка кенг жалб этиш масаласига эътибор қаратмоқдамиз.\n2018 йилда 3-сектор ҳудудида 957 та янги иш ўринларини яратиш режалаштирилган эди.\n2018 йилнинг 1 январь ҳолатига ҳудудда 300 та кам таъминланган оила рўйхатга олинган бўлса, ҳар бир оила билан учрашувлар ўтказилиб, ўз оилаларида қўшимча даромад манбаларини яратишига кўмаклашиш орқали 32 та оиланинг турмуш даражаси яхшиланди ва кам таъминланганлар рўйхатидан чиқарилди.\nСектор аъзоларининг мақсади халқимизнинг турмушидаги муаммоларни, камчиликларни аниқлаб, бартараф этиш ва пировардида аҳоли турмуши фаровонлашувига хизмат қилишдир.\nМансур Чашимов жароҳатлади Таълим муассасалари КАРДАР бўш иш ўринлари Хотин-қизлар қўмитаси раиси ўринбосари Ниҳол-2017 Гауир қалъа Ислом фарғоналиклар\n14:12, 02.06.2020 315\nБугун, 09:58 41


Журналистика бўйича Ўзбекистон-Европа мукофоти аризаларни қабул қилишни бошлади — Review.uz\nЖурналистика бўйича Ўзбекистон-Европа мукофоти аризаларни қабул қилишни бошлади\nУшбу лойиҳа Иқтисодий тадқиқотлар ва ислоҳотлар маркази (ИТИМ) томонидан Ўзбекистон Республикасининг Белгия Қироллигидаги элчихонаси кўмагида ташкил этилди.\nЖорий йилнинг 25 август куни Брюссель халқаро пресс-клуби томонидан "Ўзбекистон ҳақида энг яхши мақола" учун халқаро пресс-клублар тармоғига аъзо бўлган европалик журналистлар ўртасида янги танлов эълон қилинди.\nУшбу лойиҳа Иқтисодий тадқиқотлар ва ислоҳотлар маркази (ИТИМ) томонидан Ўзбекистон Республикасининг Бельгия Қироллигидаги элчихонаси кўмагида ташкил этилди.\nAввал хабар қилинганидек, жорий йилнинг 17-21 февраль кунлари Ўзбекистон Республикасининг ҳукумат делегацияси Брюссель шаҳрига (Бельгия) ташриф буюриб, ташриф якунлари бўйича Иқтисодий тадқиқотлар ва ислоҳотлар маркази раҳбарияти Брюссель халқаро пресс-клуби билан халқаро майдонда Ўзбекистоннинг обрў - эътиборини оширишга кўмаклашиш бўйича келишувга эришди. Хусусан, Европа журналистлари – халқаро пресс-клублар тармоғи аъзолари ўртасида танловни амалга ошириш таклиф этилди.\nМаълумот учун: Брюссел халқаро пресс клуби 2010 йилда Брюсселда жойлашган халқаро журналистлар ташаббуси билан ташкил этилган. У Халқаро пресс-клублари ассоциацияси раиси. 1000 дан ортиқ журналистни бирлаштиради.\nТанловдан кўзланган мақсад халқаро майдонда Ўзбекистон обрўсини юксалтиришдир.\nЛойиҳада дунё ҳамжамиятига Ўзбекистон тўғрисида ишончли маълумотлар тақдим этилиши, амалга оширилаётган ижтимоий-иқтисодий ислоҳотлар, инвесторларни қўллаб-қувватлаш чоралари, интеграция жараёнларини ривожлантириш, инқироз даврида бизнесни қўллаб-қувватлаш, тўқимачилик сектори ва Ўзбекистоннинг туризм соҳасидаги ижобий имиджи тақдим этилган.\nКим иштирок этиши мумкин?\nЕвропа оммавий ахборот воситаларида (Европа Иттифоқининг 27 мамлакати, Буюк Британия, Швейцария ва Норвегия) ишлайдиган журналистлар иштирок этиши мумкин. 1 августдан 15 октябргача интернетда, газеталарда ёки журналларда чоп этилган мақолалар иштирок этиш ҳуқуқига эга. Булар алоҳида мақола ёки бир мавзуга бағишланган мақолалар туркумидан иборат бўлиши мумкин. Мазкур талаб телевидение ва радио каби оммавий ахборот воситаларида тайёрланган материалларга ҳам таалуқли.\nМақоланинг асл нусхасини secretary@pressclub.be почтаси орқали 2020 йил 15 октябргача инглиз тилида юбориш мумкин. Aгар мақола инглиз тилида ёзилмаган бўлса, муаллиф таржима сифати учун жавобгардир.\nҒолиб қандай аниқланади?\nМустақил ҳакамлар ҳайъати баҳолаш мезони сифатида материалнинг объектив ёритилганлигига катта эътибор қаратади. Унда: фактларни текшириш, таклиф ва рақамларни ёритишдаги аниқлик, шахсларнинг холис баҳоларига асосланган ҳикояларнинг қизиқарлиги ва албатта, ўқувчида Ўзбекистонга қизиқиш уйғота оладиган мавзуларни ўзига хос услубда ёритилганлиги.\nAризаларни топшириш муддати: 2020 йил 1 август - 15 октябрга қадар. Мукофот: 2 000 евро.\nҲакамлар ҳайъати пресс-клуб аъзолари таркибидаги таниқли журналистлар, экспертлар бўлиб, улар танлов ғолибига мукофотни белгилайди.\nЎз навбатида, Иқтисодий тадқиқотлар ва ислоҳотлар маркази материалларни тайёрлашда Европа журналистларига Марказ тадқиқотларини тақдим этиш орқали ахборот ёрдамини тақдим этишга тайёр.\nЎзбекистон Республикаси Президенти администрацияси ҳузуридаги Иқтисодий тадқиқотлар ва ислоҳотлар марказининг\nМонополияга қарши курашиш қўмитаси ижодий танлов эълон қилди\nПрезидент давлат стипендияси қайси курс талабаларига берилади? Президент стипендиясини олиш тартиби қандай?\nБой бўлишнинг “кўринмас” имтиёзлари\nЎтказилган махсус тадқиқот пандемия оқибатлари қай даражада бартараф этилаётганлигини кўрсатмоқда\nЎзбекистон иқтисодиётини янада юксалтиришнинг 8 устувор йўналиши Брюссель пресс-клубида қизиқиш уйғотди\n12.05.2022 12:48 551


Байден Трампнинг Green Card билан боғлиқ қарорини бекор қилди | Qalampir.uz\nБайден Трампнинг Green Card билан боғлиқ қарорини бекор қилди\nОлам\t25 Февраль 10:10 11048\nАҚШ Президенти Жо Байден кеча, 24 февраль куни ўзидан аввалги Президент Дональд Трампнинг айрим тоифадаги чет элликларнинг мамлакатга киришини тақиқлаган яна бир фармонини бекор қилди. Бу ҳақда Оқ уй Матбуот хизмати хабар берди.\n2020 йилнинг апрель ойида Трамп COVID-19 пандемияси пайтида Америка меҳнат бозорига хавф туғдирадиган чет элликларнинг мамлакатга кириб келишини тақиқловчи ҳужжатни имзолади. Кейинчалик, экс-президент фармонни икки марта узайтирди.\nБайден ҳужжатни АҚШ манфаатларини ҳимоя қилмаслиги туфайли бекор қилган.\n“Бу Қўшма Штатларга зарар келтиради, шу жумладан АҚШ фуқароларининг оила аъзолари ва қонуний доимий фуқароларнинг ўз оилалари билан бирлашишига йўл қўймайди. Шунингдек, бу бутун дунё мутахассислари ишлайдиган АҚШ иқтисодиёти соҳаларига зарар етказади. Ва бу ҳар йили ўтказиладиган лотерея доирасида иммиграцион визаларни олган одамларга ҳам зарар келтиради”, дея таъкидлади давлат раҳбари ўз позициясини.\nЭслатиб ўтамиз, аввалроқ Жо Байден Трампнинг энг йирик лойиҳаларидан бирига нуқта қўйди: АҚШнинг Мексика билан чегарасида девор қурилишини молиялаштириш тўхтатилди.\n22 Июнь 20:59 39155\n22 Июнь 18:26 28961\n22 Июнь 21:47 26131\n22 Июнь 21:16 25027\n23 Июнь 14:00 22038


«Динамо» ўртоқлик ўйинида «Насаф»ни 4:0 ҳисобида енгди\nСамарқандда ФИФА кунларидаги танаффусдан фойдаланган «Динамо» ҳамда «Насаф» жамоалари ўртасида ўртоқлик ўйини ўтказилди. Унда мезбон «Динамо» 4:0 ҳисобида ғалаба қозонди.\n«Насаф»нинг 3 нафар футболчиси миллий жамоага, 8 нафар футболчиси олимпия жамоасига чақирилгани сабаб Рўзиқул Бердиев асосан иккинчи таркиб футболчилари билан ўйнади. «Динамо» эса «Пахтакор»га қарши ўйинга тайёрланаётгани боис Тачмурод Агамуродов асосий таркибнинг бир қатор футболчиларини майдонга туширмасликка қарор қилди.\nҲар икки жамоа мураббийлари ўртасидаги келишувга кўра ўйин ёпиқ эшиклар остида ўтказилди, яъни унинг ўтказилиши ҳақида эълон қилинмади. Ўйинда ҳисобни Бобур Қосимов очди. Биринчи бўлим якуни арафасида «Динамо» таянч ярим ҳимоячиси жамоасини олдинга олиб чиқди.\nИккинчи бўлимнинг 67-дақиқасида бир нечта футболчини алдаб, жарима майдончасига ёриб кирган Шохруҳ Абдураҳмонов узоқ бурчакни аниқ нишонга олди - 2:0. 85-дақиқада Дилмурод Каримов ўткир бурчакдан туриб кучли зарбаси билан чиройли гол урди. 88-дақиқада Дамир Темировнинг пенальтидан урган голи ўйиндаги охиргиси бўлди.\nДИНАМО — НАСАФ 4:0\nГоллар: Бобур Қосимов (43), Шохруҳ Абдураҳмонов (67), Дилмурод Каримов (85), Дамир Темиров (88, пенальтидан).


Ўзбекистон ҳукумати делегацияси Душанбеда - BBC O'zbek\nЎзбекистон ҳукумати делегацияси Душанбеда\nФото муаллифлик ҳуқуқи Press office of Tajik president\nImage caption Ўзбекистон ҳукумати делегацияси Душанбеда\nЎзбекистон Бош вазири ўринбосари Рустам Азимов бошчилигидаги йирик ҳайъат Душанбега етиб борган ва бугун икки давлат ўртасидаги қўшма комиссия ўз ишини бошлаган.\nОхирги 20 йилдан ортиқроқ вақт асносида Ўзбекистондан Тожикистонга илк бор бу каби йирик ҳайъат ташриф буюрмоқда. Ҳайъат таркибида Ўзбекистон Ташқи ишлар вазирлиги ўринбосарлари, Ташқи иқтисодий алоқалар, инвестициялар ва савдо вазирлиги тизимига кирувчи ташкилотлар расмийлари, Давлат Божхона Хизмати раиси мовуни ва бошқалар борлиги хабар қилинади.\nДушанбедаги Би-би-си манбаси иккитомонлама учрашувлар кун тартибидаги асосий масалалар савдо-иқтисодий, маданий соҳалар, божхона тизимлари орасида ҳамкорлик, темир йўллар ва автотранспорт йўллари қатновини йўлга қўйиш эканини айтади.\nМаълумки, Ўзбекистон пойтахтини Фарғона водийси билан боғлайдиган темир йўллар ва автотранспорт йўлларида қатнов 1990 йиллар бошларидан бери деярли тўхтатиб қўйилганди.\nТожикистон транспорт вазири Шерали Ганжалзоданинг матбуотга билдиришича, бу борада тайёрланган махсус лойиҳа ҳам кўриб чиқилади.\nАввалроқ, Тошкент ва Душанбе ўртасида авиақатновларни қайта йўлга қўйиш тўғрисидаги Протокол имзолангани ва биринчи парвоз 2017 йил январидан бошланиши ҳақида хабар қилинганди.\nБугун бошланган йиғин жараёнида Ўзбекистон ва Тожикистон ўртасида 2000 йил жорий қилинган виза тартибини енгиллаштириш масаласи ҳам кўриб чиқилиши кутилади.\nРустам Азимовни Тожикистон Президенти Имомали Раҳмон қабул қилган.\nТожикистон раҳбари икки мамлакат ўртасида ҳаво парвозларининг йўлга қўйилаётганини олқишлашини урғулар экан: "Бизнинг мамлакатимиз икки давлат ўртасидаги темир йўл алоқаларини қайта тиклаш, темир йўл орқали юк ташиш тарифларини арзонлаштириш, электр энергияси импорт-экспортини яна йўлга қўйиш, қишлоқ хўжалиги соҳасида ҳамкорликни кенгайтириш ва виза тизимини бекор қилиш, соддалаштириш ҳамда чегарага оид масалалар ҳал этилишини истайди", деб айтган.\nПрезидент Раҳмон яна бир бор Шавкат Мирзиёевнинг сайловдаги ғалабаси билан табриклаган.


"Тошкент ГУВДда 15 сутка ўтирган фарзандим жонига қасд қилмоқчи" - BBC News O'zbek\n"Тошкент ГУВДда 15 сутка ўтирган фарзандим жонига қасд қилмоқчи"\n16 ноябр куни Тошкент шаҳар милицияси томонидан ушлаб кетилган 3 диндордан икки нафари 1 декабрда қўйиб юборилди. Бироқ уларга нисбатан тергов ишлари тўхтатилмаган. Мушарраф Худойбердиева қамоқдан чиққан ўғли Оятулло Усмонов тушкун кайфиятдалигини ва жонига қасд қилар ҳолатга тушиб қолганини айтади.\nМатериални BBC O'zbek хизматининг YouTube даги каналида тингланг\nЯқинлари 35 яшар Оятулла Усмонов ва 23 ёшли Насрулло Аъзамовларнинг нимада айбланаётганидан бехабар қолмоқда.\nОчиқликка чиқиб терговга қатнаётганларнинг яқинлари Би-би-сига фарзандларининг тақдиридан хавотир олишаётганини айтди.\n"16 ноябр куни РОВДга олиб кетишган, пешинда ГУВДга олиб боришган. Ўша куни ярим тунда 12:30 судя олиб келишган ва кичик безорилик қилди, деб 15 суткага қамашган. Биз кечаси 12 да Панельнийга югуриб бордик. У ердагилар бизда болаларимизни рўйхатда турибди, аммо ГУВДда сақланаётганини айтишди. Биз ҳар куни Панельнийдан хабар олиб турдик. Рўйхатда бор, аммо ўзлари йўқ эди. Тергов қилишяптими, деб сўрасак, йўқ суҳбатда деб жавоб беришди", дейди Насрулло Аъзамовнинг онаси Дилдора Аъзамова.\nДилдора Аъзамованинг ўғли 1 декабр куни 15 сутка қамоқда ўтирганидан сўнг очиқликка чиққан. Насрулло Аъзамовнинг онаси ўғли камгап бўлиб қолганини ва 15 сутка ГУВДда қийноқ бўлганми, деган саволига жавоб бермаётганини айтади.\nНасрулло Аъзамов 1 декабр куни озодликка чиққан бўлса-да, унга нисбатан тергов тугамаган, паспорти қайтариб берилмаган. Бироқ унинг яқинлари Насрулло нимада айбланаётганини ҳамон билишмаяпти.\n1 декабр куни Мушарраф Худойбердиеванинг 35 ёшар ўғли Оятулла Усмонов ҳам 15 суткалик қамоқдан сўнг озодликка чиқди. Бироқ унинг ҳам шахсини тасдиқловчи паспорти Учтепа туман ИИБ Террозимга қарши курашиш бошқармаси томонидан олиб қўйилган. Ўзи эса терговга чақирилмоқда.\nЎғли очиқликка чиққан бўлсада Мушарраф Худойбердиеванинг кўнгли ёришмаган. Ўғлидан ичкарида уни калтаклашгани ҳақида сўраганда, урди демаган, аммо саккиз кун тегинишмаганини айтган.\nМушарраф Худойбердиева фарзанди айтмаётган бўлса ҳам уни Тошкент ГУВДсида даҳшатли қийноқларга тутишгани ва таҳдид қилишган бўлиши мумкинлигини айтади.\n"Ҳозир шу ўғлим, ойи бошқа тоқатим йўқ, деяпти. Олиб чиқиб шартта отиб ташласа қутилардим, деди. Мана шунақа даражага олиб келишган. Ўзимни бир нарса қилиб қўяман, дейди. Қўрқаяпман. Нима бўлганлигини айтмаяпти. Олдин ҳам тез-тез чақиртириб, ҳали Учтепа, ҳали ГУВДда тергов қилаверишгани учун шунақа тоқати қолмади. Энди айтаяпди, она 19 йил бўлди. 16 ёшда эдим. Яшагим ҳам келмай қолди. Шартта бензин қуйиб ўзимни ёқиб юбораман, дейди. Вой Худо асрасин, дедим. Мана шунақа қилса, нима қила оламан. Тўғриси қўрқиб кетаяпман. Шириндан ширин тўртта болангни ўйла, деб кўнглини кўтаришга ҳаракат қиляпман", дейди Мушарраф Худойбердиева.\nТошкент шаҳар ИИББ Терроризм ва экстремизмга қарши курашиш бошқармасидан Би-би-си изоҳ олишга ҳаракат қилмоқда. Бироқ самара бергани йўқ.\nТерроризм ва экстремизмга қарши курашиш бошқармаси Президент Шавкат Мирзиёевнинг 2017 йил 10 апрелида чиқарган "Ички ишлар органларининг фаолияти самарадорлигини тубдан ошириш, жамоат тартибини, фуқаролар ҳуқуқлари, эркинликлари ва қонуний манфаатларини ишончли ҳимоя қилишни таъминлашда уларнинг масъулиятини кучайтириш чора-тадбирлари тўғрисида"ги фармони асосида ташкил қилинган.\nОлдин Жиноят қидирув ва терроризмга қарши курашиш бош бошқармаси вазирликдаги битта таркибий бўлинма бўлган бўлса, фармон асосида улар иккита алоҳида бошқармага айлантирилган.\nБи-би-сига гапирган ўзбекистонликлар ушбу бошқарма Ўзбекистонда қийноқ қўлловчи масканга айланиб бораётганини айтади.\nТошкентлик Азиза Узоқова Би-би-сига берган интервьюсида айтишича, ГУВДга борган маҳал онасининг қийноққа тутилганини ўз қулоқлари билан эшитган.\nОнаси унга укаси Муҳаммад Амин Абдураҳмонов ҳамда синглиси Умида Узоқоваларни бошқа-бошқа хоналарда овозини унга эшиттириб, туни билан қийнаб чиқишганини айтган.\nНавойидаги бир гуруҳ ота-оналар ҳам бошқарма терговчилари фарзандларини даҳшатли қийноқларга тутиб, айблов кўрсатмасига қўл қўйдириб олганини айтишади.\nПрезидент Мирзиёев 30 ноябр куни тергов давомида қийноқ асосида олинган кўрсатмаларни инобатга олмаслик ва қийноқ қўллаганларга нисбатан жазо қўллашга доир фармон чиқарди.


“Яқинда Раббингиз Сизга (шундай неъматлар) ато этурки, Сиз, албатта, (ундан) рози бўлурсиз”. (Зуҳо сурасидан)\nНеъмат оддий эмас, балки Пайғамбаримиз соллаллоҳу алайҳи васалламни рози қиладиган неъмат. Умрининг сўнггида «Умматим, оҳ, умматим!» деган Пайғамбаримиз соллаллоҳу алайҳи васаллам эса умматлари нажот топса, барчаси ортларидан жаннатга кирса, шунда рози бўладилар.\nЭй Роббим! Севикли Расулингнинг биз умматларини жаннатга киритиш ила у зот алайҳиссаломни рози қилгин!\nТовус раҳимаҳуллоҳ айтадилар: “Агар Аллоҳ азза ва жалла бир бандага неъмат берса, кейин одамларнинг эҳтиёжини ўша бандага тушириб қўйса, банда бунга сабр қилса ва бардошли бўлса, Аллоҳ таоло неъматни унда бардавом қилади. Бордию (одамларнинг унинг олдига келишларига) сабр қилмаса, неъматни заволга учратади”\nҲасан раҳимаҳуллоҳ шундай дедилар: “Ушбу неъматларни кўп зикр қилинглар! Чунки уларни эслаш, зикр қилиш ҳам шукрдир”.\nАбу Ҳозим раҳимаҳуллоҳ дедилар: “Агар ҳар бир неъмат бандани Аллоҳ азза ва жаллага яқинлаштирмаса, бас, у балодир”.\nУмар ибн Абдулазиз раҳимаҳуллоҳ дедилар: “Аллоҳ азза ва жалланинг неъматларини Аллоҳ таолога шукр қилиш билан боғлаб қўйинглар!”\nБакр ибн Абдуллоҳ раҳимаҳуллоҳ юк кўтариб кетаётган ҳаммолни кўриб қолдилар. У устида юки билан “Алҳамдулиллаҳ”, “Астағфируллоҳ” деб кетаётган эди. Бакр ҳазратлари уни бироз кутиб турдилар. У юкларини ерга қўйгандан сўнг ундан: “Бундан бошқа ҳасанотларни ҳам бажарасанми?” деб сўрадилар. У “Ҳа, албатта, бажараман. Кўп яхши амаллар қиламан, Аллоҳнинг Китобини ўқийман. Лекин банда неъмат ва гуноҳ ўртасида бўлади-да. Шунинг учун Аллоҳ таолонинг менга берган неъматларига ҳамд айтиб, гуноҳларимга истиғфор айтаман” деб жавоб берди. Бу гапни эшитган Бакр ибн Абдуллоҳ раҳимаҳуллоҳ: “Ҳаммол Бакрдан фақиҳроқ экан” дедилар.\nМуовия ибн Қурра раҳимаҳуллоҳ шундай дедилар: “Ким янги либос кийганда “Бисмиллаҳ валҳамдулиллаҳ” деса, гуноҳлари кечирилади. Ким таом еганда “Бисмиллаҳ валҳамдулиллаҳ” деса, гуноҳлари кечирилади. Ким ичимлик ичганда “Бисмиллаҳ валҳамдулиллаҳ” деса, гуноҳлари кечирилади”.\nБакр ибн Абдуллоҳ раҳимаҳуллоҳ шундай дедилар: “Эй Одам боласи, агар Аллоҳнинг сенга берган неъматининг қадрини билмоқчи бўлсанг, кўзларингни юмиб кўр!”\n“Солиҳларнинг дурдона сўзлари” китобидан\nДругие материалы в этой категории: « Бу Аллоҳнинг раҳмати эмасми?!\tБалиқ ови »


LG Rollable: компания «рулон-смартфон» тайёрламоқда - Terabayt.Uz\nLG Rollable: компания «рулон-смартфон» тайёрламоқда\nLG компанияси яқин вақтлар ичида Европа Иттифоқи ҳудудида ўзининг «рулон-экран»га эга смартфонини тақдим этиши кутилмоқда. Бу ҳақда LG Rollable товар белгисига оид ариза топширилган, дея хабар бермоқда Daryo.\nLG’га тегишли патентлардан бирида бу каби қурилма ҳақида маълумот берилган эди. Йиғилган ҳолатда унинг корпуси ихчам, бироқ зарурат туғилганида экранни корпус ичидан «чиқариб олиб», смартфонни планшетга айлантириш мумкин.\nМанбаларнинг маълум қилишича, ушбу смартфон 2021 йилнинг мартида тақдим этилади. Афтидан, компания бунинг учун алоҳида кенг кўламли тақдимот ўтказади.\nLG’да ҳозирги кунда дисплейни труба шаклида ўраш имконини берадиган технология мавжуд. Фақат ундан смартфонларда эмас, балки телевизорларда фойдаланилмоқда — LG Signature OLED ТV 88 минг доллар нархида сотувга чиққан.\n#LG #Android смартфон #ўрама дисплей #LG Rollable


Сени соғиндик, қалдирғоч! | Ўзбекистон "Адолат" социал-демократик партияси\nСени соғиндик, қалдирғоч!\n13 Март, 16:13 • Андижон вилояти, Муносабат, Янгиликлар • 289 марта кўрилди • Комментариев к записи Сени соғиндик, қалдирғоч! нет\nНаврўзни қалдирғочсиз тасаввур этиш қийин. Халқимиз кўкламда қанотлари қоп-қора, миттигина бу қушнинг учиб келишини соғиниб кутади. У баҳор даракчиси, азиз ва қутлуғ меҳмон.\n– Қалдирғоч ўрик гуллаганда шамол билан келади, – дейди Андижон шаҳридаги Мусаев кўчасида яшовчи, тўқсонинчи баҳорини қаршилаётган момо Лолахон Содиқова. – У ин қурган хонадонга файз, бахт киради, ғам-андуҳ нари кетади.\nЯқинда Андижон шаҳар Бўстон даҳасидаги 5-кўп қаватли тураржой биноси капитал таъмирланди. Унда яшовчилар қурувчилардан тўртинчи қаватдаги йўлакнинг шифт билан туташган бурчагига лойдан ясалган инни бузмасликларини илтимос қилдилар.\n– Кўп ўтмай қалдирғочлар инига учиб келишади, бола очадилар, – деди қўшнилар. – Уларга қараб баҳридилимиз яшнайди. Шу қушларни аҳил яшаётганимиз, тинчлигимиз, файзу баракамизнинг тимсоли, деб биламиз.\nБалиқчи туманининг Оқтепа маҳалласидаги хонадонларнинг ҳар бирида бир нечтадан қалдирғоч инларини кўрасиз. Баҳорда улар дам осмонни тўлдириб, дам кўм-кўк далаларга кўкси теккудай бўлиб учадилар, гўё қишлоққа ризқ-рўз улашаётгандай.\nҚалдирғоч деганимиздаёқ юзимизга табассум, илиқлик югуради. Уни ўзгача таърифлаб, шеър битмаган шоир йўқ. Қанча қўшиқ ва куйлар шу қуш номи билан боғлиқ. Шоира Мунавваранинг “Эй қалдирғоч” шеърида у она диёрга меҳр ифодаси сифатида таърифланади. Шеър ҳам-юртимиз, машҳур хонанда Озодбек Назарбеков ижросида куйланаётганда қалбларга баҳор шуури сочилаётгандай, борлиқни қуёш тафти қучаётгандай ҳузур қиласиз:\nЭй қалдирғоч, қайга шошасан,\nЧуғурлайсан, недан хафасан?\nАйвонига ин солган қушни\nКутган элни қайдан топасан?\nСени соғиндик, қалдирғоч! was last modified: Март 13th, 2018 by matbuot\n« Ўзбекистон-Тожикистон: ўзаро ҳамкорликнинг янги саҳифаси ЗАКОН РЕСПУБЛИКИ УЗБЕКИСТАН О НАУКЕ »


Ўзбекистон Инновацион ривожланиш вазирининг ўринбосари вазифасига собиқ ЕТТБ лойиҳалар раҳбари тайинланди - Фарғона.Ру ахборот агентлиги\n02:18 msk, 19 Февраль 2019\nЎзбекистон Инновацион ривожланиш вазирининг ўринбосари вазифасига собиқ ЕТТБ лойиҳалар раҳбари тайинланди\n07.05.2018 14:47 msk\nОтабек Назиров. Mininnovation.uz сайти фотоси\nЎзбекистон Инновацион ривожланиш вазирининг ўринбосари этиб 20 йил хорижнинг молиявий тузилмаларида иш олиб борган 43 - ёшли Отабек Назиров тайинланди, деб хабар беради мазкур вазирлик-нинг матбуот хизмати.\nОтабек Назиров 1975 йили Тошкентда туғилган. АҚШнинг Нью-Йорк штатидаги Стоуни-Брук Давлат Университетида макроиқтисодиётчи мутахассислигини эгаллаган. У турли йиллари АҚШнинг GOLDMAN SACHS GROUP, Москвадаги ТРОЙКА ДИАЛОГ ва БАНК МДМ, Вашингтондаги THE AVACENT GROUP ҳамда Нью-Йоркдаги JP MORGAN CHASE компанияларида ҳам фаолият юритган. У монетар сиёсат, банк тизими, бюджет сиёсати, солиқ тизими, ижтимоий хизматлар, пенсия таъминоти, қишлоқ ва сув хўжалигини ривожлантириш, шунингдек демография ва аҳоли бандлигини тадқиқ этиш бўйича инновацион ечимларни ишлаб чиқиш ва амалиётга тадбиқ қилиш масалалар билан шуғулланади.\nВазир ўринбосари сифатида фаолиятини бошлагунига қадар Отабек Назиров Лондондаги Европа тикланиш ва тараққиёт банкида саноат секторига инвестицияларни киритиш бўлимининг Бош Ҳудудий Банкири лавозимида ишлаган. Саноат, кўчмас мулк, фармацевтика саноати, кимё, қурилиш материаллари ва халқ истеъмоли моллари каби иқтисодиётнинг турли соҳаларига инвестициялар киритиш бўийча 50 дан зиёд лойиҳаларни ишлаб чиққан ва молиялаштирган. Қозоғистон, Мўғилистон, Беларусь, Тожикистон, Туркманистон ва Ўзбекистон бўйича лойиҳаларни бошқарган ва мувофиқлаштирган.\nАйтиш жоиз, ЕТТБ ва Ўзбекистон муносабатлари осон кечмаган. У 1991 йили бошланиб, кейинги 16 йил ичида Европа банки Ўзбекистондаги 54 лойиҳага сармоя қиритган ва унинг миқдори 823 млн еврони ташкил этган. 2003 йили Европа тикланиш ва тараққиёт банки Ўзбекистон ҳукуматини авторитар тизим, давомий иқтисодий ислоҳотлар олиб бормаслик бўйича танқид қилади, мамлакатда сўз эркинлиги йўқлиги, қамоқхоналарда маҳкумлар қийноқларга солинаётганига эътибор қаратади. Банк ҳукуматни мамлакатдаги сиёсий ва иқтисодий ҳолатни яхшилашга чақиради. 2007 йили ЕТТБ Ўзбекистонга охирги бор кредит беради. Унинг Ўзбекистон билан муносабати деярли тўхтайди. Алоқалар 2017йили, мамлакатга Шавкат Мирзиёев раҳбар бўлганидан сўнг яна тиклана бошлайди.\nМирзиёев бир неча бор хорижда яшаётган ватандошларни Ўзбекистон ривожи йўлида ҳамкорликка чақирди. 2018 йили Buyuk Kelajak эксперт гуруҳи тузилиб, унга Россия, АҚШ, Канада, Буюк Британия, Швейцария, Бельгия, Дания ва Яқин Шарқ мамлакатларидаги юздан ортиқ ҳуқуқ, молия, саноат, фан, маориф ва тиббиёт соҳасидаги ўзбекистонликлар аъзо бўлдилар. Кенгаш одамларнинг турмуш даражасини кўтариш, инсон капитали сифатини орттириш, ўзоқ муддатли инвестиция бозорини шакллантириш, Ўзбекистондаги давлат ҳокимияти институтларини ислоҳот қилиш бўйича ишлар билан шуғул бўлади.\nОтабек Назиров ҳақида маълумотлар кам. У чет эллик мутахассис тоифасида ишлар олиб борса ажабмас. Кейинги йиллар Ўзбекистон ҳукумати бу тоифадаги мутахассисларни фаол ишларга жалб қилмоқда. Жумладан, Информация технологиялари вазири ўринбосари лавозимига Жанубий Корея ҳукуматининг собиқ ходими Ким Нам Сок жалб этилди. Бошқа жанубий кореялик мутахассис Ким Ён Се меҳнат вазирлигида маслаҳатчи бўлиб, жарроҳ Юн Тэк Рим соғлиқни сақлаш визирлигида маслаҳатчи лавозимида иш юритмоқда. 2017 йил ноябрда “Ўзбекистон ҳаво йўллари” миллий авиакомпанияси Turkish Airlinesнинг собиқ вице-президенти Орхон Сиврикайни ривожланиш бўйича маслаҳатчи вазифасига ишга олди. Ўзбекистондаги солиқ тизими бўйича ислоҳот лойиҳаси ишларига Грузиянинг собиқ бош вазири Ника Гилаури жалб қилинди.


Ушбу сессияда ковид вазиятда лизинг бозоридаги таҳдидлар ва ечимлар, лизинг компаниялари учун молиялаштириш манбалари муҳокама қилинди. Унда «Leaseurope», Бирлашган Лизинг Уюшмаси, Халқаро молия корпорацияси, «КАМАЗ» ва «МАЗ» техникаларининг ршлаб чиқарувчилари, «KPMG Audit» аудиторлик компанияси, “Islamic Business” and Finance”, “Avesta Investment Group» ҳамда маҳаллий лизинг компанияларининг вакиллари нутқ сўзлади. Ўзбекистон Лизинг Уюшмаси раиси – Зафар Мустафаев ва Бирлашган Лизинг Уюшмаси вице-президенти Сергей Савинов ушбу сессия модераторларига айланди.\nФорум якунида қуйидагилар имзоланди:\n• Ўзбекистон Лизинг Уюшмаси ва “Diplomat Consult S.R.L.” ўртасидаги ҳамкорлик тўғрисида меморандум;\n• Ўзбекистон Лизинг Уюшмаси ва Бирлашган Лизинг Уюшмаси ўртасидаги ҳамкорлик тўғрисида меморандум;\n• “Uzbek Leasing International A.O.” ва “Blend Management Services FZCO” ўртасида ҳамкорлик тўғрисида келишув;\n• “Uzbek Leasing International A.O.” ва “BlueOrchard Finance Ltd.” ўртасида ҳамкорлик тўғрисида келишув.\n26 Noyabr, Juma, 2021 Leave a Comment on Бугун, 2021 йилнинг 26 ноябрь куни Тошкентда II-Халқаро Молия-Банк Форуми ўтказилди. Форум доирасида турли мамлакатларнинг лизинг компаниялари, тижорат банклари, суғурта компаниялари. инвестицион компаниялари ва бошқа компаниялар қатнашди. Ўзбекистон Лизинг Уюшмаси ва “Uzbek Leasing International A.O.” АЖ ҚК “Hilton Tashkent City” меҳмонхонасида Форум доирасида ўтказилган лизинг бўйича IX халқаро конференцияда қатнашди.Лизинг бозорини ривожлантириш фаолияти, Тадбирлар, Тренинглар, давра суҳбатлари


Рамазон "11 ой йиғ, 1 ой е" дегани эмас? - zarnews.uz\nКеча бир хонадона ифторликда қатнашдим. Дастурхонда одамнинг жонидан бошқа ҳамма нарса бор, ҳаммаёқни тўлдириб ташлашибди. Маҳалладошларнинг суҳбатимизда гап айланиб исрофдан очилди. Шунда мен ҳам ўз фикримни билдириб, “ношукурлик бўлмасин-у, мана шу дастурхонда ҳам керагидан кўп нарса қўйишибди. Бунақа ҳолатларда, барибир, исрофга йўл қўйилади. Рамазон ойида ўтказиладиган ифторликда дабдабали ёки ҳаддан кўп нарса қўйиб дастурхон туза деган жойи йўқ” дедим.\nЁши катта маҳалладошимиз бу гапларимга эътироз билдирди:\n– Йўқ, адашдинг, ука. Рамазон шундай ойки, йил давомида йиғилади, бир ойда ейилади. Ҳатто ота-боболаримиз ҳам "11 ой йиғ, 1 ой е" дейишган.\nБу гап асоссизлигини тушунтирмоқчи бўлиб гап бошлаганимда ёнимизга қишлоғимиздаги масжид имом ноиби келиб ўтирди ва домлага баҳслашиб турган мавзумиз ҳақида савол бердим.\n– Рамазон ойи шундай ойки, ҳеч қачон "11 ой йиғ, 1 ой е" деб тарғиб қилинмайди – деди ноиб. – Аксинча, иссиқ ва узун кунларда рўза тутилиб, оч юрилиб, бу билан киши ўзининг сабрини, бардошини тоблайди. Руҳий тарбия олади. Бунда саҳарликда ҳам, ифторликларда ҳам "куни билан оч юраман" деб бўкиб овқатланилмайди. Овқат меъёрида ейилади. Исрофгарчиликларга йўл қўйилмайди. Чунки, сиз исроф қилаётган нарсага нафақат дунёнинг турли бурчакларида, балки юртимизда, ҳатто маҳалламизнинг ўзида ҳам зор бўлиб юрганлар бор. Шундай экан, саҳарлик ва ифторлик дастурхонини тузашда ҳаддан ошилмайди. Исрофга йўл қўйилмайди. Уруш ва ундан кейинги қийин замонларда ота-боболаримиз Рамазон ойида ҳам дастурхонга тузукроқ нарса қўя олмаганлар. Саҳарлик ва ифторликлари асосан, озгина ўлчовли нон ва сувдан иборат бўлган. Ана ўшанда Рамазон ойида нон ва сувнинг ёнига нимадир қўшиб еб, шундан сўнг кимлардир "11 ой йиғ, 1 ой е" деб ҳазиллашиб ёки киноя қилиб гапирган бўлиши мумкин. Чунки, Рамазон ойи муносабати билан уларнинг дастурхонлари нон ва сувдан ортиб оби-ёвғонни ҳам кўрган.\nБугун одамлар нон ва сувга қараб қолгани йўқ. Энди, ота-боболаримиз аввалари нафақат Рамазон ойида, балки бошқа пайтларда кўрмаган ноз-неъматлар, бизнинг кундалик егулигимизга айланди. Рамазон ойида ўша ноз-неъматлар ёнига яна нималарнидир қўшиб, исрофгарчиликка йўл қўйиб "11 ой йиғ, бир ой е" дейиш ёки шу тахлит иш кўриш бу ҳаддидан ошиб, исрофгарчиликка йўл қўйиш бўлади. Динимиз эса ҳар қандай исрофгарчиликни қоралайди. Яна бир гап, кўпчилик исрофгарчилик деганда дастурхонда ортиб қолган овқатни тушунади. Аслида эса қорин тўйгандан кейин ейилган ҳар қандай таом ҳам исроф қилинган таомга киради. Чунки қорин тўйганидан кейин ейилган овқат киши организмига зарардир.\nЯқинда ўқиб қолдим, кишининг ошқозони тўйгани ҳақидаги сигнални мияга 15 минутдан кейин юборар экан. Буни ўзимда синаб кўрдим. Қорним тўймасидан овқатланишни тўхтатдим. Орадан 15-20 минут ўтиб мен ўзимни худди бироз олдин қорним тўйиб овқат егандай ҳис қилдим. Буни ҳикматини ўйлаб Пайғамбаримиз (с.а.в.)нинг яна бир суннатлари эсимга тушди. У зот ҳар доим қоринлари тўймасдан таомланишни тўхтатганлар ва бошқаларга ҳам шуни тавсия қилганлар. Шундай экан, дастурхонга керагидан кўп нарсани қўйиш ҳам, қорин тўйганидан кейин яна овқатланиш ҳам исроф ҳисобланади.\nШу тариқа ноиб домла ифторлик вақтигача бизга исрофгарчилик ва овқатланиш одоби ҳақида анча-мунча нарсаларни гапириб берди.\nНоиб домла гапирар экан, даврадошларим "тўғри, тўғри" деб тасдиқлашар эди. Бояги одам эса индамай турар эди. Назаримда, у ҳам яхшигина "дарс" олди.